timestamp: atn

url: =Rev. Cin Khan Dal Tangthu Tom. - Laibu Saal\nHome > Mimal Taangthu > Rev. Cin Khan Dal Tangthu Tom.\nRev. Cin Khan Dal Tangthu Tom.\nTedim gam Muallum khua Pu Tun Khual (Samte) leh Pi Cing Khaw Nem (Naulak) in ta 12 aneih sung panin a 10 na Rev. Cin Khan Dal Feb 19, 1944 in piang hi.\nPianpih lai zom teng:\nKhai Khua Hau (neulai hong nusia)\nNeng Za Lian (neulai hong nusia)\n(Khat Khua Zam) + Vial Za Cing\nKhoi Sian Thang + Ciin Do Cing (tapa 2 leh tanu 3)\nSuan Thang + Khai Sian Cing (tanu 2)\nLuan Khua Dim (neulai hong nusia)\nCing Za Hau + (Eng Khan Thang)(tapa 3 leh tanu 4)\nNiang Khan Dim + (Khai Do Nang) (tapa 4 leh tanu 3)\nKhai Khan Cing (neulai hong nusia)\nCin Khan Dal + (Khual Ngaih Cing) + Niang Ngaih Lun (tapa 7 leh tanu 2)\nZam Khan Nang + Pau Lun Cing (tapa 1 leh tanu 2)\nNiang Khan Do + (Lian Khan Do)(tapa 2 leh tanu 3)\nKum May 31, 1958 ni-in Jesuh honpa leh Topa in sangin Kum July 9, 1961 ni – in Rev. Zam Khaw Lian in tuiphum hi.\nKum 1952 ciangin Mualluum pan tai thum kigam la Mualnuam ah pilna sin kipan hi. Kum 1958 ciangin Zolai tanli Sia Khai Za Ngin khut nuai pan zo hi.\nKum 1958 - ’60 Manglai tan 5 leh tan 6 Cingpikot private sangah kah hi.\nKum 1960 – ’61 Zomi Baptist Acedemy sangah Siapi Rev. S.T. Hau Go khutnuai pan tan 7 zo hi.\nKum 1961 – ’85 S.H.S Tedim ah High School final ciang kah hi.\nKum 1966 – ’70 Zomi Baptist Theological School, Falam, Chin State, Myanmar, pan in Dimploma ngah hi.\nKum 1981 – ’83 Eastern Theological College (affliated to serampore University) ah zom in B. Th ngah hi.\nZi leh Ta neihna:\nKum 1971 kum in Nanpulun veng, Tamu a teng Pu Neng Thang (Suante) leh Pi Thang Dim te tanu Khual Ngaih Cing tawh kiteng in tapa 3 leh ta nu khat nei hi. Kum Nov 29, 1979 in a it mahmah a zi in Pa Pasian kiangah ciah san hi.\nNu Khual Ngaih Cing tawh tanu tapate\nKhual Deih Lian (B.Th) + Awi Sian Man (B.Th) = tapa 1 leh tanu 1 (USA)\nThang Suan Langh + Cin Lun Cing = tapa 4 + tanu 1 (Mualluum)\nThang Za Kai (B Sc) (USA)\nNem Khawl Vum (M Dim)(Yangon)\nKum July 17, 1983 ni in Pu Son Kho Cin (Naulak) leh Pi Neih Za Dimte tanu Ning Ngaih Lun, beh leh phongte deihsakna tawh kiteng uh hi.\nNu Niang Ngaih Lun tawh tanu tapate:\n1. Tuan Ngaih Khual + Ngoih Man Lun Niang = tanu 3\n2. Cin Suan Mang (USA)\n3. Thang Cope Sian Mung (Malaysia)\n4. Thang Tun Tuan Khai (Malaysia)\n5. Dim Suan Kim + Nang Teng Sang = (tapa 1)(Mualluum)\n1970 kum in Tamu, Napulun vengah tungin khangno khangham a kah thei teng nitak zolai sin pih in tampi tak in Lai Siangtho leh Labute sim thei uh hi. Nanpulun Tuiphum Pawlpi pan Nupi pawl in khutpham tawh huhin inn zong sap sak hi.\nKum 1971 – 72 sung Tamu Valley Baptist Association ah Youth Director sem hi.\nKum 1972 – 73 sung Keizang Circle Baptist Churches (KCBC) Secretary lai-atpi sem hi.\nKum 1973 KCBC kumcin kikhop 27 veina ah huh sia dingin a kilak a kipan a dam sung teng Pasian na semsuak hi.\nKum Feb 25, 1978 Tedim Baptist Association (TBA) kumcin kikhopna Thangsan khua pan Khua Li Baptist Churches (KLBC) inn tuan in Tua sungah Pasian na semna zom suak hi.\nKum Feb 17th, 1980 TBA kumcin kikhop Zungkhua pan Siampi za (Ordination) kipia hi.\nKum 1987 – 93 TBA Lai-at pi (General Secretary) term nih sung sem hi.\nKum 2004 – 05 sung NTBA ah General Secetary term khat sem hi.\nKUM 2002 – 2008 dong Tedim Baptist Covention, Minister council ah Chairman sem hi.\nKum 1980 panin hong nusiat dong KLBC ah Pasian na sem hi.\nPasian lenggah huan ah na a sep kawmkawm laitak mah in sin natna tawh 8/8/2009 ni-in a pian na Mualluum khua mah panin Pasian kiang hong zuan san hi.\nPasian lenggah huan ah kum 38 sung sem hi.\nPasian na a sep sungin mi 581 tuiphumna pia in nupa kop 60 kiteng sak hi.\nKhathu tawh Kalsuanna:\nKum 1995 November kha in Khitui Gospelte kisam in tua pan kipan Mualluum khua-ah khanlawhna lianpi hong tungin 1997 kum bei dong nitak sim phatna biakpiakna tatsatlo in kinei suak hi. Hih khanlawhna tungtawn in Kha siangtho letsong tuamtuamte leh kamsanna tuamtuam zong kingah hi.\n1997 kum ciangin Tedim gam khua pawl khat leh Aizawl ah lungdamna tung tangko in ka zinkhia uh a, Pasian nasepna tuamtuam leh Pasian hoihnate ka mu uh hi.\n2001 kum sungin Aizawl khuapi leh a kim khua 50 val ka zin kawikawi uh a, Tuk hun sung hi napi-in lakkal ah Pasianin huihpi guahpi hong thuak sak vetlo in hong keembit hi.\n2002 kum ciangin Aizawl, Shillong lam tawnin Guahati, Phaipi, New Lamka ka zin uh a, hatsak buaina om lo in cidam tak in inn ka tung kik uh hi.\nMualluum khua-ah Rev. Cin Khan Dal tungtawn in Pasian nasepna a lamdang pawl khat:\n<A 15 veina NTBA Kumcin Khawmpi “Souvenir Magazine;2016; Page 28 pan>\nTg. En Sawm Mang gamsung pan-in amsa in inn lam hong ciah a, inn tun ciang khauphawk nawnlo in Sia Dal thu ngetna tawh Pasian in damna hong mu sak in tuni ciang dam suak hi.\nTg. Kap Suan Lian zui tha theilo cimawh in cihnang theilo in ki-om a, Sia Dal thu ngetna tungtawnin zatui zat kullo in Pasian in damna hong musak hi.\nLia Dim Sian Nem zong nitak nitum kuan ciangin lunglengin kapkap a, Sia Dal thu ngetna mah tawh a lamdang tak in Pasian in damna hong musak kik hi.\nTg. Vial Sian Khup naungek lai in in cisa nattun in nawi zong tep thei nawnlo, a kahna aw zong kiza zo nawnlo in om a, Sia Dal in thu hong nget sak ciang nawi dawnin hong cidam a, tuni ciang damna ngah suak hi.\nKhantoh Nang Nasepna:\nKum 1993 in Mualluum leh Cingpikot kikal lamtangin zongin kito hi. Tun mawtaw lamin kizang suak hi.\nKum 2002 in Mualluum Tongsial kikal Mawtaw Jeep pai theihna lampi kitun hi.\nKum 1994 in Mualluum leh Mualnuam kikal lampi nuam zaw ding kizong in kito pah hi.\nKum 1990 – 91 sung Pasian’ lampi hong honsakna tawh Saklo-tui lak theihna ding kingah in inn kim ah tui-lu kikoih hi.\nKum 1993 June sang hon tawh kituak in Mucu sang zong kihong thei hi.\nKum 1994 June sang hon tawh kituak in Tan (5) leh Tan (6) kipan in Kei leh Sia Khual Ngaih Lian tawh ka sem pah uh hi. Sangkah kum 1998 ciangin Tan 8 ciang kizomto ta hi.\nSangkah kum 2000 – 21 sung deihsakna tawh Sangah ka kipia hi.\n2000 Kum in Pu Zel Khan Mang, Rev. Thang Suan Ngin, Sia Ngin Cin Khai, Sia Pum Suan Khai leh Rev. Zam Khan Nang te tawh kikum in kithu zakna dingin “Mualluum Banzal” hong pankhia uh hi.\nAma makaihna tawh khangsawnte et theih dingin Khuazang bup video khui thum kizaih hi.\nKhantoh nang Geelna (Vission):\nPupa lo khawhzia khel ding: ipu ipa pan lo I khawh toto hi a kihau semsem lo in kizawng semsem ahih manin a dan kisam hi cih ka phawk hi. Tua ahih ciang in lo pen a tul theilo ding lei hoihte guahtui in a tai thei lo ding, eklei hoih a ngah den dingin SALT system zang thei leng nuntak zia khat hong kikhel ding ka lametna leh ka hanciamna hi.\nKhaici khek ding: Khaici pen a leitawh kituak in a pung dingte bek cing leng kinei zaw ding hi. Inn khat in duh khempeuh lo cingkhat ah I cing sangin nam khat cingin hauh mahmah lel leng hoih ding hi. Gehtehna in Ga ih ciin leh ga bek, bal I ciin leh bal bek, Kaithum ih ciin leh kaithum bek, ….. hi in a dang I duh leh zuak in ahi kei leh kikhek leng tangzang mahmah ding hi. Ansal zong tampi bawl kullo ding a, inn zong tangzai tuam ding hi.\nNek leh dawn khek thei leng: En pen ahih bangbangin ne pah I hih manin kikhom lo hi. Vaimim ahih leh a tang mah in kine suk pah ahih manin I neihzah kikhom lo hi. Gentehna in a vui in gawi in a tuamtuam tawh hel in hi leng mi khat I nek pen innkuan khat in kine thei ding ahih manin nek leh dawn zia zong ngaihsut huai ka sa mahmah hi.\nKa Pa (Rev. Cin Khan Dal) hong gen thu:\nKa pianna nu in hong nusia baih ahih manin ka pa in zikik nei hi. Khanglui ngeina hi leh ka Pa inn a tuan kul hi. Ahi zongin inn tuan leng ka tate tagah bangah tagah semsem ding ahih main ka tate kong itluatna in ka tuan kei hi. Nang tun khua theihta na hih manin inn tuan in nong cih leh tuan ning hong ci hi. Ahi zongin ei bek hilo in mai lam ah zong hong om lai ding ahih manin hoih ka sak loh pu pa ngeina khat ahi, hih inntuan pen inntuanloh in ei innkuan in a pan hini hong ci hi. Ken zong ka Pa cih hong ka sa a, Pa aw inn tuan kei in kei na tapa hing nang zong nong it taktak leh kei ka dam sung hong khoih hong vak sak in ka ci hi. Tua ahih manin nukik nei pakik nei ih om leh zong pianna nu/pa mah in ngaihsun in khasia sak kei ni. Kem in cingin I don zawh nang hanciam tek ni cih hong hanthawn nuam ing.\nA Kaikhawm: Khual Deih Lian :\nKa pa laibu bawl “Sih leh Hing Phawkna Mualsuang”\nAma hui-ni “Bulletin” tung pan ka lak hi.\n<A 15 veina NTBA Kumcin Khawmpi “Souvenir Magazine;2016; Page 28 pan>.\nSia Suum Do Thang in\nrom: sum don <sumlehdon@gmail.com>\ndate: Wed, Nov 23, 2016 at 8:32 AM\nsubject: Huh nget na\nNung lam deuh Atlanta ah na om sa a konghawh leh nang Tulsa lam na pai tawh kituak in ki mu thei lo.\nNang tangthu kaihkhop lak ah Muallum khua Rev Cin Khan Dal tangthu a ki hel khak zen zen leh nong huhna tawh hong khak ve.Pasian na kasep theih na ding ma hong patsak ka Siapa a hih man leh Agape Revival Ministry nasep na ah ka sepkhop pih Muallum khua mi Evan Kham Khan Langh tawh ka nasep na uh laibu khat ka bawl sawm uh sung ah hel nuam ung.\nNeihsa,atsa na neih kei leh zong TBA Secretary a sep na leh Pasian na a sep na te ban ah amah tawh kisai theih huai om bangbang hong at sak le cin deih ing.Lungdam ei.\nhihdan in hong ngetna dungzui in Rev. Cin Khan Dal tapa Rev. Khual Deih Lian kiangah ka nangen hi.\nfrom: khual lian <khualdeih@gmail.com>\nto: cinpuzomi buansing <cinpuzomi@gmail.com>\ndate: Wed, Apr 19, 2017 at 3:42 PM\nsubject: Rev. Cin Khan Dal tangthu tom.\nin hong khak ahi hi.\nItem Reviewed: Rev. Cin Khan Dal Tangthu Tom. Description: Rating: 5 Reviewed By: Cinpu Zomi


url: =Finland Gamthu ~ Anthony Lian :: ZOMI DAILY\nposted on 11 August 2011 at 12:06 pm Lomkholna: Article, Theihhuai\nFinland gamthu theihsakna leh Zomi tetung deihsakna\nZomi te i-gam i-lei ah Kumpi gitnatlohna leh nuntak haksatna te hangin gamdang lobuangah suahtaknading aomlo phial himai hi. Kum 18 tungsiah i phakkhit nakleh bangmah ki ngaihsun nawnlo in, gamdang, gamdang kici hi. Khantohna, hauhna leh Pilna akisam bangbang gamdang lobuang ah akicing aa omlo ci-in ki mu tek ta aa, aki sawm tek hi ta hi. Tua hi-in Gamdang i paisawm ciangzong U.S.A lobuang cise lo-in, adang gam te´thupitna zong aki theihteknang leh aki zuatteknang deihsakna tawh hilai hong at ing.\nFinland gam thu: Hih gampen kizangei tekding hi. European Union kipawlna ah akipawl masa Scandinavia gam lakpan gamkhat hi-aa, Euro summah zangpah uh hi. Norway, Sweden gam tetawh ki gamgi hi. Agam lei 63% ah Singkung bekbek hi aa, agam in zai mahmah napi-in, gammi 5 million kimpawlbek pha uh hi. Gam ii Income pipen Singkung pan Laidal bawlna hi aa, Technik tawh ki sai Nokia pen Leitungbup theih hi. Gammi leh gamdangmi zong tawmlai leh Gamhaukhat ahih man un kumpi-in agamsung mi tengpen apumvakzo cihding zong hi. Finland gam ah Mangpau le Sweden pau te zong Zumpau mahin kizang thei hi. Finland gam Embassy pen Thai, Malay leh Singapor gam te ah om hi.\nPilna tawh ki sai: Finland gam ah sangkahman sum kilalo, Tution kahman sumpiak kullo ahih manin a-ut khem peuh sangkahin kipai thei hi. Tan 10 zote Bachelor degree ki zom thei aa, Bachelor degree azote Mastar degree ki zom thei hi. Amaugam pan Sang i zawh khit leh Leitungbupah kizangthei hi. Sangkah aa apai te´n tua gam ah Innsap man leh Annnek Tuidawn ei le ei ding hi. Tuaman ding pen kha khat in 500-€ ki khom ding ahih manin, kum khatin 6000-€ bei ding hi. Tua ahih manin Sangkah ding Apply ih hih ciang in kumkhat aa abeiding sumlah kulpah hi. Tuaban ah Sangkah theihnang Mangpau le laizong theihkul aa, IELTS or TOFEL zawhnalai zong ki sam hi. Sang le Tution kahman sumpiak kullo ahih man-in Scholarship cihbang omlo hi. UK, US gamte danin Sangkah kawm Nasep ding hamsa theiding hi. Sum le Pai hamsatna i neih leh kumkhat bang i kahkhit ciangin Gambel in lut suak lengzong aki ngah theithu ding hi. ( ahoih bel hi sam kei)\nNa lunggulh Subject leh sang hih lai ah na zong in; http://finland.cimo.fi/studying/international_study_programmes.html Application form pen hih laiah; https://www.admissions.fi/\nNasim beh nop lai leh; http://www.cimo.fi/dman/Document.phx/~public/Julkaisut+ja+tilastot/English/Study_in_Finland_2007.pdf\nGambel vai: Finland gampen Norway, Denmark, Sweden gamte mahbangin Gambelmi tampi aom veve gam khat hi. Nidang lai-in Afaganistan gammite la in, amau alak nawnloh ciang in Kawlgam mite la uh hi. Kawlgam mite pen Thai gam aa Gambel mite la uh aa, Finland gam ah Kawlgam mi 800 val bang om uh hi. Atamzaw Mon te leh Karen te hi uh aa, tua lak ah Zomi 3 pha uh hi. (Laimi cihte omlo) Amau pen Thai pan asap uh hilo in, agam zuan aa anget uh hi. Tua dan in EU gam sungah Gambel dingin aphual zuan aa aki nget theih lam ‘Zomi pihte hongthei sak hi pah ing. Germany bangah tua bangmah kizuan-in kawlgam mi 500 phial aom hi mawk hi. Pawlkhatte Holiday pai om suak, Vanleng transit tawh tuakkhia, gamgi pan lutkik cihdan hi. Singapor le Malay ah permit tawh nasemte Holiday in pai huai hi. (gambel ding a-ut te)\nThai, Malay le India lam aa gambel aa aom Zomi ten zong Finland gam nasin dinguh hong deihsak ing. Huhna atuamtuam pen adang gam te sang in tamzaw kici aa, nuamsa tek uh cih ding hi.\n**Pilna avei mahmah Mipih te leh Gambel aa apai khianuam Mipihte ading lampi khatin akizat theihleh cihna tawh Holiday in kapai lai aa katheih thuteng hong hawmsawn ing.\nNong simsak ka lungdam,\nAnthony Gin Khan Lian\nPrevious: We are Divided by Outsiders: Interview With Bianca Son\nNext: Piantit (France) Painathu 1917-1918\nKhedan le mihing nuntakna ~ Peter Suumpi\nPa te’ Zaleenna (Father’s Rights)\nZomi leh 2015 Kitelpi (Zomi leh NLD)


url: =Rev Hen Khan Go Tangthu Tom leh Ama gelh Tuun leh Zua Article 2. - Laibu Saal\nHome > Tun leh Zua Thu > Rev Hen Khan Go Tangthu Tom leh Ama gelh Tuun leh Zua Article 2.\nRev Hen Khan Go Tangthu Tom leh Ama gelh Tuun leh Zua Article 2.\nRev Hen Khan Go Tangthu Tom\nMin: Hen Khan Go (Gopu)\nPamin: Zam Za Dal (Tawmbing/ging)\nNumin: Zam Za Zen (Bawmkhai)\nSuahni: April 4th , 1962.\nPian pih sanggam:\n1. Nu Cing Man Niang + Pa Thang Za Cin (Bawmkhai)\n2. Pa Cin Za Mang + Nu Niang Zen Cing ( Hatlang)\n3. Nu Cing En Hau + Pa Gin Do Pau ( Bawmkhai)\n4. Nu Gin Tul Cing+ Pa Suan Ngaih Lian ( Zahlangh)\nZile ta Neihna:\nZimin: Nu Zuan Zen Cing ( Buansing) tawh 1983 August 7th ni in Rev Neng Suan Thang in Saipimual Tuiphum Biakinn sungah Siangtho kiteenna pia hi.\n1. Pa Dal Lian Mung (B.Th ; BCM @GMI) works at Whirlpool Company + Nu Vung Siam Lun Cing (Thomte) B.A in Geo IIyrs. USA\n2. Pa Do Sian Lal (B.Sc Physic) work at Car Sale Man and Professional Consultant South point Chevrolet Group I Company + Nu Cing Go Kim ( Naulak) USA\n3. Pa Mang Tung Thang B.Th IIyrs + Nu Cing Neih Sui (Sumthang)\n4. Tg Zam Muan Tuang B.A in( Political Science)\n5. Lia Dim Lun Kim ( Paisa)\n6. Tg Samuel Kham Suan Thang ( II Years of Computer Science)\nPianna: Saipimual Khua, Tonzang Myone, Chin State, Myanmar.\nKhan Khiatna: Saipimual\nTeenna: Tahan, Kalaymyo\n1. Tan 1/2 pan tan 4 SPS Saipimual\n2. Tan 5- Tuimui SMS-Tuimui\n3. Tan 6&7 –SHS, Tonzang\n4. Tan 9- No. 2 SHS –Tahan, Kalaymyo\n5. an 10 –SHS-Tonzang\n6. Dip. In Counseling –Madras-India\n7. B.Th. Serampore University, India\n8. M.A in Leadership ASCM-Manila\n9. M.Div in Counseling PBTS , Philippines\n10. Th.D candidate ABGTS@ PBTS –Philippines\nUkna: Ki mawlna leh Music uk, siam luat neizo lo.\nNasepna leh Mapan nate:\n1. Gam leh nam ading nasepna ( POLITICAL INVOLVEMENT)\n2. Lansin lu nge (Socialist Youth Leader)- 1983-1985\n3. Ngeng wat pih piahzi committee (Peace and Order Council member) 1988-1990\n4. 1990 ki teel pi masa lai-in ZNC makai pi Sitni Cin Sian Thang leh Sia Thang Lian Pau a zawhna dingin vak kawikawi.\n5. ZRDP secretary 200\nBiakna lam nasepna te:\n1. 1983-1991-Sunday school sangsia Saipimual Tuiphum pawlpi ah\n2. 1983-1986 Khangno lai at Luangel Circle Baptist Church(LCBC) sia khawk ah-\n3. 1986-1990President of Tonzang Township Baptist Association Youth Fellowship (TTBA)-\n4. 1995-1998 -President of Communication department at TTBA-\n5. 1995-1997-Assistance pastor at LCBC-\n6. 1998-2002-Senior pastor at LCBC\n7. 2003 July 1st pan -Senior Pastor at ZBC-Tahan, Kalaymyo\n8. 2005-2011-ZACC –Secretary at ZBCM ah\n9. 2008-2011-Mission Secretary at ZBCM ah\n10. 2011 pan Mission President at ZBCM – (on going)\n11. 2006-2014-Academic Dean at Zomi Theological Seminary\nKivaakna ding nasep: Pasian na kasepna in kei hong vak\nTup leh Ngim: “Mite ading Thupha Naak”\nLai Siangtho bulphuh: Isaiah 26:12 “Topa hangin ma ih tun hi”\nMipilte kammal hoih bulphuh:\nWilliam Carey “ Pasian ading na lianpi sep tum in la, Ama kiangpan nalianpi lam en in”\nZomi Namte Minam vai ka muhna leh Deihsakna:\nMinam vai ah khan lawhna lianpi 2014 sungin hongpiang hi ci-in ka mu hi.\n2014 sung mah in minam khat ih hihna Kawlgam kum pi theih pih nading 914 lampi khat Pasian in hong sial sak hi ci-in ka mu hi.\nJudah gam ah mikisimna a om lai tak in Leitung minam khempeuh a gum ding Zeisu asuah tawh ki bang ka sa hi.\nUNO zumpi dongah Minam kician taktak khat ih hihna 2014 kum mah in ZI-USA makaihna tawh hong piang khia hi ci –in ka mu hi.\nUSA leh gam khangto te ah Pasian in hong puak gawp hangin ih nunzia (Civilization) in ih omna gam phazo (banzo) nailo –in Pasian hehpihna hang bekbek hi ci-in ka mu hi.\nA leikha pen Rev Dr Chin Do Kham hi ci in ka mu hi.\nMinam vai ih ngaih sut sim in, ih pian lim in Zomi ih hi hi. Ih Sisan ngiat Zomi sisan hi. Ih Lungtang zong Zomi lungtang hi. Tua ih lungtang Zeisu ih piak kim ding deih huai kasa hi.\nMinam (Nationalism) thupi sak lua kisa in ei Zomi lo peuhmah gal bang a ih muh khak ding lauhuai kasa hi.\nMinam thupit sak dungzui-in, Khua kipawlna, Beh ki pawlna, ki thupi sak mahmah in ka mu hi.\nKa deihsakna ah bel ih Zomi lip in Pasian khatna ah koih in Minam vai nihna ah koih leng lunggulh huai ka sa hi.\nAwkaih zui- a kipawlna pen nei kei zaw maileng hoih zaw dingin ka mu hi. Gentenna in kei bang kapu ciang Sihzang pau a, ka pa pan kei ta ciangah Teizang pau in, ka tuute Mangpau peuh hong hi thei dinga, aw kaih zui-a, ki pawlna ih thupi sak leng munthum ah ko innkuan ka ki pawl uh kul ding hi.\nTua Aw kaih zui ki pawlna in buaina piangsak thei ban ah kipum khatna susia thei dingin ka mu hi. Awkaih pen Minam min ding neulua hi cih ih tel mahmah ding lunggulh huai ka sa hi ( Teizang kampau , Sihzang kampau, Saizang kampau, Dim kampau, Zo kampau, Phaileng kam pau, Losau kampau, Khuano kampau, Vangteh kampau, Paite kampau, Gangte kampau, Mal kampau, ki pawlna cih bang atuamtuam nei dah zaw leng aci nuam ka hi hi ) .\nZomite Lai Lam leh Pilna lam:\nZomi te Pilna lamsang ah a dawndong ih tunna om mahmah ta in ka mu hi. Ahi zong anam kim in adawn dong ki tungzo nailo hi. Israel te hih zah a mihau, mipil, atam na uh abulpi PILNA ahih man in, tua pilna angah Khangno tampi hong om leh ih gam hong paal lun ding hi. Mailam ah khua hun ki hei zui-in biakna lam pilna (Theology) sangin Leitung pilna (secular) lam ki hanciam zaw dingin ka mu hi.\nIh lai pen A B C azang lai khat ih hih man in, kawlte bang sangin ih ma dawk zawkna tam pi om in ka mu hi. Pau Cin Hau lai pen Zolai sangin thupi zaw aci pawl zong om a, hih laipen (Kawllai, Meitei lai, Hindi lai) hih nam thum leh ei kam khiatna anei thei ciangkang dan pawl khat aki gawm ahih man in- Zolai mah zuun in puah leng lai kician nei suak zaw dingin ka mu hi.\nGamdang painop laina mun gam thum:\n1. Israel gam\n2. Australia gam\n3. England gam\nLeitungah Lasak siam kasak mi thum:\n3. Celeron Dion\nZomi Sungah lasak siam kasak mi thum:\n2. Kam Sen\nZomi Sungah laphuah siam kasak mi thum:\n1. Lengtong Pauno\n2. Thawn Kham\n3. Neng Khan Pau\nZomi Sungah Music Siam ka sak mi thum:\nZomite bawl ka deih mahmah laibu buthum:\n1. Zomi Chronological –Khup Za Go\n2. Zomi Tatzia le Ngeina- Thang Khan Dal\n3. Zo History –Vum Son\nLaibu bawl: Zawh siang om nai lo, mailam ah :\n1. Makai leh Anasep\n2. Kiteen na leh Innkuan thu\n3. Pasian Nasepna ah Haksatna hih buthum pen computer ah om khin in alem hunhun ah print ding.\n133/6 Tahan, Kalaymyo\nFacebook: hen khan go\nChurch facebook: Zomi Baptist Church\nPianna Zua Ngaih\nPate Zahtaakna in Nopsakna le Khansauna hi\nPa thupi ahih man in, Pasian tungah thu I nget ding ciangin zong “Vantung a om kote Pa aw” cih tawh kam pan hi hang. Pate Ni ading lai ki gelh tampi ka sim kha a, thupi ka sa thei mahmah hi. Innkuan sungah Pa te ii thupitna ka ngaih sutsut ciangin anuai ateng ka phawk khia hi. Israel te in zong Pate hun cih khat na nei uh a Abraham, Isaac, Jacob, leh Joseph te hun ahi hi. Ihpu ihpa te khan lai in acih uh leh hih mi li te phawk pah uh a, theih sa dan in ngaihsun uh hi.\n1. Pate in Innkuan sungah Zingvai hawm te hi.\nPate pen innsung zingvai hawm ding a Pasian in sathau anilh khit ahih man in Pasian in innsungah Pate zangin vaihawm na ciang khat om hi. Ih pate hong om nawn loh ciang ih pate zingvai hawm pi ahihna ki phawk sansan hi. Zingvai a baih te ah ih phawk khak loh ni, ei vaihawm tawh ahih theih hun zong bel om mah hi. Ahi zongin zingvai haksa khat ih tuah ciangin aw, “Ka pa dam lai hi leh” dong nuam mah sing ki ci hi.\nPa te dam lai napi vaihawm sak lo a, Nute zingvai hawmna inn, ta pa, tanu te zingvai hawm na inn khawng zong om thei hi. Pawl khat ten’ apa si khin phial ta leh apa zingvai hawm mah zuizui uh ahih man in, apa zingvai hawm in sihsan lo hi. Pasian in PATE zingvai hawm khuan pia ahih man in Hezikiah asih ding ciangin “ Si ding na hih man in na innsung vai ding vaihawm in” (2Kum 20:1) ci mawk hi. Pate pen innsung vaihawmna za apiak ngiat Pate ahi hi.\nZingvai hawm pa te ahih man un, innsung zingvai hawm man lo lianga, mundang, inndang, leh nasepna bek thupisak lua a, innsung buai pih man lo te atawpna ah ki hawm khai ding hi. Inn sungah Pate pen hunbit (fulltime) “PA” ahih ding thupi hi. Hunkhen (part-time) PA te in zingvai aki cian in hawm man taktak lo uh hi.\nZi nga ciang bang anei thei Muslim te bangin Innkuan khat ah hunkhen hi keei ding ahih man in, hunbit zah in zingvaihawm zo lo ding uh hi.\nThu vaihawm PA ahih mah bangin thukhen tatna zong aki cian takin PA te mah in aneih theih dinguh ki sam hi. Phekap, Zudawn, Innkuan sangin midangte in ah hun tam zat zaw PA te pen ih innkuan adingin hunkhen hong suakta ahih man in zingvai hawmna ah ki cian zo lo hi.\n2. Pate in Kisapna te hong siik Pate hi.\nPa te pen ih kisap na teng hong siik ih Pasian mah bangin, innkuan sung adingin ih pate tungah ih kisap teng ih ngen den hi. Ih neulai bangin Khedap khat, puanthak khat ih kisap ciangin ipate kiangah ih ngen a, Pate in zong koi hong vai hawmsak uh hi. Ih pulaak, ih nget sang ahoih zaw ong pia nuam ih pa te ahi hi.\nTua man in Zeisu mahmah in “ Pa ahi note khatpeuh in na tate un anlum hong ngen leh suangtum apia ding, ngasa hong ngen leh gul a pia ding kua om na hi uh hiam?” (Matt. 7:9-10) na ci hi.\nAhih theihzah val, aneih zah val a hong vaknuam, hong zeem nuam, hong guan-nuam, hong inntuan nuam Pate hi. A piang zo hi leh Taihinn(Building) Motaw (Car) khawng tawh at ate a inntuan nuam Pate hi. Ta te khempeuh in Tan 10 ong-in, Degree sang pipi ngah sak zo le uh a ut Pate vive hi. Bawllung khawng siam in, Tumging tuamtuam te tum siam in, Lasak khawng siam in, mite mai ah ki langh mahmah hen la, ata te uh mi minthang vive suak le uh a ut Pate ahi uh hi. Tate gualzawhna ah a angtang khe mahmah Pate ahi uh hi.\n3. Pate in hong cimtaak lo Pate hi.\nTa nih le thum anei pate in atate lak ah agen hak deuh, athu mang lo deuh, aphengphi deuh khat om leh ciimtaak huai mahmah napi-in, cim taak het lo in athuak keeikaai Pa te ahi hi. Ih tate ahi lo, mita te in ahaksatna, aki sapna hong ko leh nihvei, thumvei ki huh zo thei dinga, ahi zongin tam vei lua leh ki ciimtaak in, ki pau kha bek tham lo-in, ki pia nawn lo thei ding hi.\nPasian leh ama tapa Zeisu a um te ki zop na dinmun zong tua dan mah ahi hi. Pasian in ata te hong ciimtaak loh mah bangin, I pa taktak te in zong hong ciimtaak ngei lo uh hi. Ih biak ih pa in kisap nateng hongpia thei a, Leitung pate in hong pia khin zo lo tua bekbek ki lamdang hi. Pilna, siamna, huahna, minthanna ih neih sunsun pen ih nule ih pa te hong pantahna tawh Pasian hong piak ahi hi.\nGentehna: Khat vei lampi geikhat ah mikhat accident in amai tang, apum pi teng si leh nai tawh ki dim in san ziazua hi. Akim ading Palikte, motaw pikel te, mipi khem peuh in a tua pa gal et in, zong kih huai sa mai uh a, hehpih huai na pi-kua man va lawng lo uh hi. Ahi zong aden deuh ciangin apa hong tung a, nu aw KA TA ci-in kua mah zong khual zo lo in pomto a, ata si le nai teng ama tungah bang hi. Tua banglian a hong Ciim taak lo, hong ninglo Pa te hi. ( Ka tapa thumna accident tungtang thu hi).\n4. Pate in ih thupha naak hi.\nNu leh Pa kiang pan thupha ngah cih pen ki lunggulh ciat a, ahi zongin athupha zawi tawt haksa hi. Ih nu ipa te thupha Gansi taak in ih dawh man a, thupha hong luang pah zuahzuah ding zong hi khin pah lo in, tua thupha hong luan nading a, alung kim theihna uh na thupi mahmah hi. Tua thupha pen amau om nawn ta kei leh nungta thei lai mawk hi.\nKhua khat ah, ahat lai in apa lei denna in, buhtei golpi tawh asat tapa khat om ngei a, tapa nei lo pah lian in, ta numei bek nei a, aki siik ciang ahun ki taan ta hi. Tapa nei lo mah in si mawk hi. Ih gamtatna neu khat, ih kampauna malkhat in thupha zawi khantawn ading khak tan thei hi.\nGentehna: Tapa 5 leh ta nu khat anei Pa khat sangkah in gamdang pan in hong ciah in apa kiangah damlo thei lua na hih man in, limtak in Zato pite ah ki veelsakni ci-a, Kawlpi leh Phaipi, Lamka te ah apa pai pih hi. Kawl lam ah pai pih aa, tawm pha tuam hi. Lamka leh Phaipi (Imphal) ah zong pai pihding gelna nei-in, apa zong ngap ki sa pian ta in akhua uh pan-in khe tawh hong ding khia uh a, khua khat ah giak uh hi. A zing ciangin tua khua pan in dingkhia kik uh a, tai khat na khawng a pai khit uh ciang apa pai thei nawnlo, paizo nawn lo in om a, nusia in adin khiatna khuate sam ding hi leh lah apa kia muanglo ahih man in, angap dandan in, apai zawh tantan apa puanteen khat tawh naupuak in pua hi.\nMuh tawp tai lang kim khawng atun uh ciangin ata pa zong pa puak gimlua in tuk dek tak a, apa in ka lai tawng gim lua teh mi ongpai ngak ni-in, khawl phot ni ci a ata pa in dawngin “Pa aw ka neu lai a nang hong puapua, ken tun khat vei bekbek kongpuak hi” acih leh apa Khitui hong luang keuhkeuh mawk hi.\nPa aw ka tuk leh zong a tuk hi ning mi ongpai kei kha leh eipa ta kia gamlak ah nuam kei lua in teh ci-in, paipai uh a, atupna khua uh zankim phial in tung uh hi. Tua thu ah apa lungkim lua mahmah in tamvei pi adam sungin gengen hi. ( Hih thu pen laigelh pa leh apa hi-in, Cikha pan Khenman zuan a apaina uh kum 2000 thu hi).\nThupha ih cih pen Ankuang, puansilh niikten tawh thupha dawh ci-a, mipi muh a ih dawh zong hi kha mah in teh, ahi zongin mi ong muhpih loh hun a, inn sungah inu, ih pa te a lungkim sak mahmah gamtatna te zong ahi hi (Pai.20:12).\n5. Pate Zahtaakna in Khansauna le nopsak na hi.\nLeitung ah pate itin zakta a khantom mahmah zong om kha thei ding hi. Hih pen thupiak (commandment) leh khapna (promise) aki thuah thu khat ahi hi(Ephesus 6:3). Khasua pong a anuam sa het lo tampi om thei hi. Khasau napi nopsakna leh thuhoih thupha a sin kha mello om thei hi. Khansau in na nopsak theih nadinguh ci ngeungau mawk hi (Thukna. 5:16). Khansua keei a, tuailuai, kambaak kei, zun leh ek ki siak keei, cih zong nopsakna hi khin lo hi. Hau keei napi- inn bangah om ngam lo, nopsakna ciam kha lo, gal tai bang kei cih zong nopsakna hi lo hi. Khansauna le Nopsakna aki thuah pen PA TE zahtaakna pan a ki ngah ahi hi. Zomi khempeuh angah kim dingin Topa in thupha hong pia kim ciat ta hen.\nIh inn sungah ih PATE thu vaihawm pi din mun ah koih den ni. Ih kisapna te hong zonsak, hongsik, hong vak PA ahih lam mang ngilh kei ni. A tul theilo itna tawh hong ciimtaak het lo a hong it den Pate ahihna phawk khial kei ni. Ih thupha nak ahih lam zong mang ngilh kei ni. Ih mang ngilh ni ni ih thupha hong kang ding hi. Ih Pate ih zahtaak man in Khansau na le Nopsakna ngah ding pen thupiak leh khapna a omsa a hih lam zong mang ngilh kei ni. Ih pianna PA te tungah ih bawl bangbang eita ten’ ei tungah zong hong bawl kik thei ding ahih man in, ih san nop leh thute pianna PA te tungah bawl kei ni. Pianna Zua Ngaih tungah lungdamko ni, Itna lak ni, pahtawina apia siam kim dingin Topa in thupha hong pia kim ciat ta hen!\nRev Hen Khan Go\nPianna TuunNu Lungdam Sak In.\nNu Ih cih kammal:\nNu aki ci kammal pen athuk mahmah kammal khat hi a, ih haksat ciangin zong nuvei pavei ci-in, na ih sak mahmah ciangin zong nuaw, nuaw ci-in kap hi hang. Ih nulepa ih lawhna ah zong “NU” mah ki masak hi. Minam dangte in zong nute thupi sak lua uh ahih man in apianpih kampau pen “Mother tongue” ci-in kanu pau tua hi naci se uh hi. Tua bang mah in biakna khawng a gen uh ciangin zong “mother church” ka nu pawlpi ci uh hi. Tua ahih man in NU cih kammal pen akhum ngaungau khat ahi hi.\nI. Nute Itna aliatzia:\n1. Lai Siangtho sungah nuten’ tete ait zia:\na. Nupi ten’ nawipia limtak kem (Is.60:16)\nb. Anawi atep nau mangngilh lo (IS. 49:15)\nc. Hagar in Ismael it mahmah (Pian. 21:16)\nd. Moses nu in si ngam in kem (Pai. 2:3)\ne. Hanah in Samuel it mahmah (2Sam. 2:19)\nf. Ta nei taktak zaw nu in a itzia –asih sangin taan ngam(1Kum.2:26)\ng. Shunem numei nu in ata ait zia (2Kum .2:20)\nh. Cannan Numei nu maizum khual lo in ata itna lak in damna ngah(Matt.15:22)\ni. Mary in Zeisu a it lua in Cavary mual dong ah zui (John. 19:25)\nMipil khat in alai gelhna ah nute itna gentehna zangin gen a:\n1. Nute itna leitung cia ahih leh tate itna guateh cia\n2. Nute itna agol mahmah Pacific cia aphak leh tate itna guah mal cia\n3. Nute itnaAsang mahmah Everest mual dawn tan ahih leh tate itna Bawngtal ki tan khawng bek hi na ci hi.\nII. Nute pahtawina tawh thupha dawh ni:\n1. Bishop Thompson in “Nu cih kammal sungah lungnopna nam cin om hi” na ci hi.\n2. BeogeHerbert in “Nu hoih khat pen sia 100 tawh ki kim hi” naci hi.\n3.Abraham Lincoln in “US president ka suah na ka nu ong pantah na hang hi “ naci hi.\n4. Rosa Wallace in “Nauluai a vei khut in leitung buppi uk hi” na ci hi.\n5.St. Augustine in “Nute hong pia un; amau te zangin leitung hong ki lamdang sak ding hing” na ci hi.\n6.R.A.Torry in “ Nu hoih sang a azah taak huaizaw kua mah dang om lo hi”naci hi.\n7.D.L Moody in “ Nu khempeuh kei ma nu dan hi leh leitungah thonginn ki sam lo ding hi “ naci hi.\n8.Susanah Wesley in “ Tapa 19 pan tah a, avekpi un mi minthang vive suaksak hi” (mipil tampi tak ii gelh te hih lai ah ih lai sau lua ding ahih man in gelh khin zo kei ni).\n1. Na nu anungta lai hiam? –Anun taak lai leh thupha dawhna tawh lungkim sak in.\n2. Na Khasia sak ngei hiam?-A kha siat ngei a, adam lai leh mawh mai na ngen in.\n3. Na zi/ nata hangin akha sia ngei hiam?-Akha siat leh nazi na ta, na nu zak loh kal in hilh in, la na nu zahtaak na pia sak in.\n4. An lim ih neek ciang ih ne masa sak ngei hiam?-Ih masak ngei kei leh pia masa ham tangin , a lungsim tawng na lungkim mahmah ding a, thupha zawi hi.\n5. Na pai nading a om ciang nu aw tua lai pai ning ci-in na gen ngei hiam?-Tek lua ta bangmah gen kul kei ci-peuh mah ken la, nu aw tua lai, tua te inn ah va pai pak ning ci in. Na tun kal ngaklah mahmah ding hi.\n6. Gamla pi ah nutawh ki gamla in na om leh zong alung kim nadingin na hopih ngei hiam?-Atawm pen kha khat in khat vei na nu adam lai leh phone tawh ahi zong na aw ngiat azak theih nading nam khat peuhpeuh tawh ho pih in.\n7. Puansilh lui teng kholna hilo –in athak sitset na leisak ngei hiam?-Ih leisak ngei mel kei leh tu kum NU NI ciangin athak khat beek hanciam in leisak ni.\n8. Na hih zawhding ahih leh adeih mahmah “Khi bah, Suaikhi, Bilbah, khut bulh, cih ten a guan ngei hiam? Na guat zawh nai kei leh na tha lawhsa mah tawh neih zawh sak sawm in.\n9. Ih neu lai atawm penpen kum nih/kum thum sungbang ih zun ih ek asiak ih nute ahih man in, zun leh ek siak kik akul ciang na siak sak hiam? Kih het lo in siak sak ding ki sam hi.\n10. Ama hong itna zah mah it thuk ding alung gulh ih nute ahi hi. Nu aw nong it nate hangin nuam ing NU AW ong it ing ci ci mai-in, nu dang lei tungah ih pianna nu sim loh adang om lo hi.\nAw mim bang pianna tuun nu—tan bang tehpih ding om lo tunnu, singta gamlei ka heizongin, tun nu itna zah a itna koi mah ah mu zo keng nu aw ongit ngiat ing ei!\nTopan’ asim kha khempeuh nute itna thupha hong pia ta hen!\nRev Hen Khan Go.\nMimal Taangthu Thuluui/Articles Tun leh Zua Thu\nItem Reviewed: Rev Hen Khan Go Tangthu Tom leh Ama gelh Tuun leh Zua Article 2. Description: Rating: 5 Reviewed By: Cinpu Zomi


url: =Colorado Springs panin Guwahati ~ Dr. Ngul Khan Pau :: ZOMI DAILY\nposted on 25 September 2011 at 1:51 pm Lomkholna: Article, Ngulkhanpau\nSabbatical zang dingin gelna ka neih lai-un Topa in America ah Zomite tawh khuapi tuamtuamah hong kikhawlsak ding cih ngaihsutna ka nei kei uh hi. Ama gelna ko gelna sangin sangzaw ahih manin hun nuam hong zangsak a, tua leh ‘a kisel, na muh nailohte kong lak ding’ a cih hong phawksak hi. Kum 1993 August kha in Doctor of Missiology sin dingin Portland, Oregon ka tun lai-in Zomite America gamah om pen khutme tawh kikuai thei lai ding hi. Tua ciangin, 1999 kum a kipanin American Baptist pawlpite kiangah thugen dingin kum simin ka hawh kik hi. Council of Baptist Churches in North East India ah General Secretary ka sepna hun hong cin ciangin Fuller Theological Seminary ah kum khat sung sabbatical zat ding cih ka ngaihsun hi. Tua kum khat sungin Zomi in Diaspora for World Evangelism cih research ka gelh a, tuin zawh theih dingin om hi.\nTopa deihsakna hangin Jane Overstreet, Development Associates International president in hih gelna a zak ciangin Colorado Springs ah kum khat mah hong om un ci-in hong sap ciangin kum nih om dingin July 21, 2009 ni-in Los Angeles ka tung uh hi. Fuller Seminary ah 2009 July kha panin 2010 July kha dong ka om zawh ciangun, Colorado Springs ah July 2010 panin August 2011 sung ka om uh hi. Kum nih sungin nopna leh haksatna sungah Topa’n hong gualzawhpih tawntung hi. Ama gelna mah khatveivei i theihsiam loh hangin a hoih pen na hi gige cih hong musak kikkik hi.\nKa ciahna uh, Colorado Springs panin Guwahati, Assam ka tun dong uh, lam tawntungah hong tonpihna tom khat kong gelh hi. Na khempeuhah Ama minthanna hi tawntung hen.\n1. Colorado Springs panin Denver:\nThawng Lam Thang te nupa thusiamna tawh Colorado Springs ah amau mawtaw toh hong pui uh a, Denver ah zan khat amau kiangah ka giak uh hi. A beisa kum khat sung Denver leh Colorado Springs kikalah tamveipi ka kilehna uh ahih hangin tutung in ciah ding ka hih manun lungleng sim giauguau hi. Thawng leh Liannu te’n limtakin hong zindo uh hi. Denver Zomi Community Church in zong pawlpi tangin sum leh pai hong letsong uh hi. Amaute hong itna uh leh hong khualna uh ka phawk tawntung ding uh hi. Colorado Christian University ah ka tapa uh Toshi Mang undergraduate kah hi. Inn lam ciah ding ka hih uh lungdamna a om bangin ka lungsim uh zong Denver ah om veve hi. Upate’n “nunglam mit nei” a cih uh bangin lungdamna leh lunglenna kigawmkhawm hi.\n2. Denver panin Pasadena:\nAugust 26, 2011 ni-in Denver vanlengtual dong Thawng leh Liannu te’n hong kha uh hi. Lai i kikhak ciang thu i hialbawlna bangin “gennop tampi tawh” cih bangin gennop tampi tawh ka kikhen uh hi. Los Angeles vanlengtual ah Sia Chin Khua Khai in hong na muak a, ama thusiamna tawh ka giahna ding uh Los Robles Road a Fuller Seminary te apartment khatah ka tung uh hi. Nagaland, India pan hong pai Joshua and Bethel Lorin te in hong zindo uh a, tua ka tunna uh zong amau hong vaihawmsak ahi hi.\nTua nitak in Pasadena a Naga innkuan leh sangnaupangte hong paikhawmin ann hong nekpih uh hi. A zing ciangin kum khat sung tawntung ka kikholhpih uh Living Water Fellowship lawmte tawh potluck leh kikhopna Roby and Shobha Sharma te innah ka nei uh hi. Dimnu in kum khat sung Pasian hong gualzawhpihna teci pang a, ken Late 77 sung siksanin hansuahna ka nei hi. Topa hoihna gen ding nei ciat ka hih manun T. Pumkhothang la phuah, “Toupa ei di’n hoih na e” a cih hong phawksak hi.\nA zing Aug 27 Nipini in Myanmar Full Life Mission Church ah ka kikhawm uh a, Pastor Chin Khua Khai deihsakna tawh Dimnu in teci panna nei in ken Hebrew 11:1-12 “Upna Tawh Kalsuan” cih hansuahna ka gen hi. Upna tawh kalsuan Abel, Enoch, Noah leh Abraham te nuntakna panin tuhunin ei thu-um mite’n bang sin ding i nei uh hiam cih ka suutkhawm uh hi. Kawlmite Khris sungah mithak suak i muh ciangin Lungdamna Thu vangliatna kimu cian mahmah hi. Adoniram Judson in kum nga tawntung gimna thuak in a zi a ta a khuai khit ciangin Khristian suak ding mi a ngahloh ciang, “Kawlmite Khristian suahsak sangin humpi ihmu lai hatang lakkhiat baihzaw ding hi,” na ci ngeu bek hi. Tua nitak Sia Chin Khua Khai leh a zi Lily te tawh hun zang khawmin amau innkuan thupha piakna leh nitak annek khopna ka nei uh hi.\n3. Pasadena panin Singapore:\nAugust 29 ni-in Joshua Lorin leh a tate’n Los Angeles International Airport ah hong kha uh a, “Topa in pha hongsakpih leh kum kik ciangin kimu ni” ci-in ka kikhen uh hi. Amah Fuller Theological Seminary ah Ph.D. in Theology sin hi a, mai kum ciangin zo ding hi. Singapore Airlines A380 double-deck tawh nai sawm sung ka len zawh uh ciangin Narita Airport, Japan ka tung uh hi. Khualzin ciangin hih bangin nai nih sung tawlngak theih hun i ngah nuam tuam mahmah hi. America leh Japan kikalah International Time Zone (hun kikkhek ciamtehna) om ahih manin nai sawm sung ka len zawh uh ciangin Aug 30 nitak lam nai 5:30 na hi zo hi. Japan Zomite zong Topa hehpihna tawh cidam ludamin a om na ding uh deihsakna thungetna ka nei uh hi. Tua panin kipan leuleu in nai guk leh a lang sung ka lenzawh uh ciangin Singapore Changi International Airport ka tung uh hi.\nZingsang nai 3 a vanlengtual ah kidawn ding thubaih hetlo hi. Ahi zongin Pu Hau Za Chin leh a zi Pi Cingpi in hong na dawn uh hi. Cidamin ka kimuh uh ciangin khualzin gim leh tawlna khempeuh hong tawldam tuampah hi. Amau innthak liklek sungah buhman leh be huansa zingsang nai 4:30 pawlin ka ne uh hi. Buhman lah lim, gennop lah tam ahih manin zingtung phalvak dong ka tu suak uh hi. Singapore gam nek ding tamna leh siangtho ahih manin lampi gei khawngah annsaite zong siangtho mahmah hi. Annsai ah pitek putek nasem a sum thalawh zo dingte in sem uh a, amau zong pension zawh ciang sum muhna nei bek hiloin cim man vetlo uh hi. Ei gam khawngah pitek putekte inngak ding bekin kimu a, mi gamah nasem in diang thei lai uh hi. Tua bek hi loin teek leh huai zong i ngaihsut dan kibanglo hi. Ei gamah mi kuama peuh kiteeksak baih i hikha kei tam ka ci hi. Migam ah pitek putekte kikhangnosak in amau septheih ding zong uh hi.\nTua nitak Zomi Innkuan Singapore (ZIS) te vaihawmna tawh biakpiakna Foochow Methodist Church, Little India mun ah kinei a, Rev. Nang Sawm Piang leh khangnote’n biakpiakna hong makaih in, ZIS makaipi Sia Pau Khan Khup leh apawlte in ZIS min tawh vaidawnna khanglui Zolapi*** khat hongsa uh hi. Zomite gamdang tung ka muh lak uh panin Singapore te laisiam, nesep hoih nei vive ahih manun lungkimhuai sa ing. Khangno laisiam nasepna kician nei leh Pasian zahtak ka muh ciangin ka om nuamin nuntak gimnam kasa hi. Topa in tuhun a dingin Daniel leh a lawmte bang Zomi sungah zong hong piak om ding hi cihbang ka ngaihsun hi. Tua nitak in Emmaus Khua Lampi (Luka 24:13-32) thulu zangin hunzatna ka nei hi. Tua nitak Sia Michael Pau Khan Thawn te innkuanin Tedim Moh (fried plain-rice cake) leh niangtui tawh mipi hong pai khempeuhte hong vak uh hi. Hi bang a kideihsak ngaungau lai Zomite i muh ciangin lungdamna lian mahmah hi.\nSeptember 1, 2011 nitak biakpiakna kinei kik a, Topa Kilamsak Ni (Late 127:1-2) cih thulu tawh thugenna ka nei hi. Khangnote lapawl lah siam, thungaih zong siam, thudot zong siam kasa hi. Dotna leh dawnna hun tawlkhat sung kizang thei in, dotna tampi mah kidongin tuate zong kidawng hi. Sia Hang Khan Lian in lungdam thu siamtak siangtakin hong gen a, Singapore Zomite mawkmawk cih ding om hetlo cih hong musak hi. Tua ciangin ZIS min tawh hong deihsakna uh letsong hong pia uh hi. Tua nitak Sia Pau Khan Khup suahni lungdamkohna hangin nek ding leh dawn ding a lim nono mah hong lui zihziah uh hi. Topa in thupha hong piaksak hen.\n4. Singapore panin Kolkata:\nSeptember 2 nitak Changi International Airport panin Kolkata, India lam zuan dingin ka din khiat sawm uh ciangin Dr. Hau Za Chin te nupa, Sia Hang Khan Lian te nupa, Sia Michael Pau Khan Thawn te nupa, Sia Pau Khat Suan te nupa in hong kha uh hi. Hih bangin ZIS makaite leh upate mangpha khakna ka ngah uh ciangin khualzinna lamzang ding hi, cih ka um hi.\nNai thum leh alang ka len zawh uh ciangin Kolkata cidamin ka tung uh hi. Lian Naulak te pata in hong muak uh a, amau mawtaw tawh Salt Lake lam ka zuan uh hi. Zintunna Sia Lalzamang in hong na vaihawmsak a, Salt Lake ah nuamtakin tua zan ka giak uh hi. EBC Pastor Pumsuanthang leh church secretary Albert Munsongte in zong ka zintunna uhah hong na muak uh hi. Tua ni in Salt Lake Stadium ah Argentina Football Team, Lionel Messi makaihna tawh Venezuela team tawh na kimawl uh a, Argentina in goal khat in na zo uh hi. Kolkata ka tun uh ciangin mite kihona pen tua ni tuukpeng kimawlna thu bekbek hi.\n5. Kolkata panin Guwahati:\nPastor Pumsuanthang in thungetna tawh Guwahati lam zuan dingin ka kithawi uh ciangin hong kha khia hi. Guwahati vanlengtual ah Shillong ah Students Chaplain ka sep lai a ka sangnaupang khat Ashim Luikham in hong dawn hi (aman tu’n hotel leh sumbuk bangzah hiam nei hi). Guwahati na lum mahmah in 34 degree Celsius hi. Tua banga khualum sungah mei hong mit lailai ahih manin hong lum henhan keei a ‘warm welcome peuh mah ei maw,’ ka kici uh hi. Tui hong kailo ahih manin tui kilei pah a, hong lungkiat-huai sim hi. US khawngah tui deih zahzah kingah bek hiloin a lum a vot kingah tawntung hi. Tua in gam nuam i cih, i kisap teng baihtakin kingah, kicing ahih lam ka phawk hi.\nMawtaw zat ding nei nailo ka hih manun Lia Marina Simte in ama car thak liklek Hyundai I-10 hong kawmsak hi. Hih bangin mi kiphalte hangin Topa tungah lungdam mahmahna ka koko uh hi. Nehemiah thungetna bangin, “Topa aw, ko tunga a nasep hoih mangngilh kei in,” cih ka thupha piakna uh hi. Internet connection ding leh mobile phone neih ding ka buaipih uh a, tu’n kinei khinzo hi. Mikang la: One day at a time sweet Jesus cih lungsimah hong suak a; Topa aw, tuni ading kisapna hong gualzawhpih in cih ka thungetna uh hi. Rev. Dr. J.M. Ngul Khan Pau\nPrevious: Zomi bup tungah thu zaksakna ~ Dr. Pau Khan En\nNext: “Let It Be” leh a kiim teng


url: =· Russia gam Moscow khuapi sung ah khuasungvaakna Meileeng khat July 15, 2014 ni in kibung a mi 19 si in 50 liam uhhi. HIh meileng kibutna hang in lamkiim lampaam a teeng mi 1,100 te kituah kha uha, Khuasung taai meileeng kibung lak ah anasia peen in kiciamteh hi.\n· Afghanistan gam Paktika province sung vanzuakna munkhat ah migilo ten July 15, 2014 ni in bomb puaksak uha, mi 89 si a 200 vaal naakpi in liam uhhi.MIgilo te in Mawtaw khat hawl in mitam mahmah nalaaizang ah kitamsak uh ci in kumpi thuneite in genkhia uhhi. Kuabawl cih thu kisuaksak naailo phot hi.\n· Israel leh Gaza khuapi auk Hamas te kikaal kilem nading ko palaai ongseem nung ci in Egypt ten aheelna Israel makaaiten July 15, 2014 ni in saang uha, ahizong in Hamas lampan tam si lua mahmah ung sangzo naailo kidonuamlaai ung ci uhhi. Israel makaaite Hamas kilemna ding Egypt in palaai seemding cih thukimna nei in July 15, 2014 nipan Gaza sim tawlnga ding cih akhensat laaitak un Hamas ten Israel gamsung Rocket tang 76 tawh July 15, 2014 ni in kaap kik uh ahihman in Israel ten Gaza simding akawlna pan July 15, 2014 niman in Bomb khiat kipan leuleu uhhi. Ni 8 sung Israel-Palestinian kido nasung ah Palestinian te 192 si in Hamas makaai te in 30 leh Thautang kholna mun 20 vuih le vaai suak hi. Israel lampan inn tawmkhat asia cihloh Iron Dome in thautang te bengkhia pahpah ahihman asi aliam sialua kuamah omlo ban Israel PM Benjamin Natanyahu in nakhat peuhpeuh isepciang thaman akingah ngeina hi ci in nuihsan lel hi.\n· 2008 Kawlgam hukhunpi number 436 puahphat nading tawh kisai in State 14 pan mipi thukimna suaikaih Awn 3 vaal kingahta hi ci in July 15, 2014 ni in taangkokhia uhhi. Alangkhat ah Kawlgam kumpi thukhun puahpawl in lom 12 aomna lak ah 4 ciang puahding bang omci in aki etphat laaitak ahihi ci in July 15, 2014 ni in genkhia uhhi.\n· Leitungbup Bank ahi IMF ademsing in BRICS kici Brazil,Russia,India,China leh South Africa gam 5 kipawl in Bank khat honkhiat ding in 5 veina akhawmpi Brazil gam Fortaleza khuapi pan July 15, 2014 ni in khensat uhhi. Hih bank in adiak in mizawng gamte panpih ding ci uhhi. Kibelpat nading in China in $41b, India leh Brazil in $18b tuakleh S Africa in $5b leh gamkhat ciang $10b ta tawh bulpan in Bank minding in New Development Bank ciding ci uhhi. Phualpi peen New Delhi ,Shanghai,Mosco leh S AFRICA khuapi munkhat teellaai ding uhhi.\n· USA gamte in China tetung pan kumsim in gamdang sang atamzaw siah tax alaaknatawh kisai in mawh uhhi ci in WTO leitung thukhenzum te in July 14 ni in khensat uhhi. USA gamte in China tetung kumkhat siah avaal a alaak uh $Awn 7,200 bang ci uhhi. US lampan bangmah dawnkikna omnaailo a China te ahihleh nuipeupuau uhhi.\n· Malaysia gam Johor state sung tuipi tung ah permit neilo Indonesia mi pua in Jakarta Indonesia gamlam amahnawhsawm Gunkuang golkhat adangkhat tawh July 15, 2014 ni in kitaih in mi 2 si a 18 mangthang in 60 kihonkhia in Malaysia thuneiten manphot ci in Malaysia Immigration ten genkhia uhhi.


url: =Khe 4 leh Nungzangguh 2 anei naupangno khat buaina omlo in Surgery kibawlthei ~ ZD :: ZOMI DAILY\nposted on 23 March 2017 at 10:38 am Lomkholna: News, Sawltak, USA, World\nUSA, Chicago aom Advocate Children’s Hospital ah Khe 4 leh Nungzangguh 2 anei naupangno khat Surgery kibawlsak a, bangmah buaina omlo in aki samlo te ki atkhiat sakthei cih Fox11 pan kiza hi.\nHih naupangno pen Dominique kici minnei numeino khat hi a, kha 10 bek phapan hi. Amahpen US gamsungah asuak US Citizen hilo a, Africa gam Ivory Coast ah asuak ahihi. Siavuante genna ah hih naupangno pen apeeng “Twin” dingin akithawi himahleh akhatzawding pen hoihtak in mihing suakzolo cihi. Mihing in apiangzolo akhatpen ii Nungzangguh Spine leh akhe tepen hih Dominique ii anungah akibelhsa in suakkhia citciat hi.\nAnungzang ah avalin aomteng buaina omlo in Surgery akibawlkhit hangin, siavuan te lunghimawh mahmah khatah hih naupangno ii alungtang leh tuap “Heart & Lungs” te’n mihing nih ai adingin nasemmawk ahih manin, Dominique ii akhankum tomsaktuam khading ci uhhi.\nTuabek thamlo Spinal Cord adaldingin anungzang leh angawng ah guh omlo ahih manin Dominique pen Paralysis piangbaih saktheiding ahih manin lauhuai ci uhhi.\nVideo etnopleh: Baby born with four legs, two spines undergoes life-saving surgery\nDominique pen apianna Africa gam, Ivory Coast panin nungkha in Chicago atungpan ahihi. US gamsung ah Operation bawlding in nulehpa tawh azuan hilo a, zato te vaihawmna tawh amahbek US alut ahihi. US ah innkuan khatin anu apa taangin kepsak uhhi.\nSurgeon siavuanpi 5 leh adang Medical Proffesional 10 val te’n lungduaitak in Surgery bawl uh a, buaina omlo in Dominique pen mihing pongman dinmun ah tunzo cih Fox 11 te’n zanni in pulakkhia uhhi.\nDominique pen US gamsungah Specialized Medical Care tawh atungpak hi a, Surgery hoihtak kibawlkhin ahih manin apianna khua ah asawtlo in kipuakkik leuleu dinghi.\nRelated: Malaysia ah African mikhemkhem tetawh akipawl mi 44 kiman ~ ZD\nAnu apa leh asanggam tepen Africa, Ivory Coast ah ateeng uh hi a, cidamtak in Dominique aciahkikding lamen mahmahding uhhi. ZD Sawltak #zomidaily\nPrevious: Baak tangthu ~ Peter Suumpi\nNext: US, Wisconsin State sungah thau kikapna piang, mi 4 si ~ ZD


url: =Place: Anhui Province and Henan Province - GeoData @ UCB Search Results\nYou searched for: Place Anhui Province Remove constraint Place: Anhui Province Place Henan Province Remove constraint Place: Henan Province\n1. AMS China : Fou-yang Region (Raster Image)\n2. AMS China : Hsin-yang Region (Raster Image)\n3. AMS China : Huai-yang Region (Raster Image)\n4. AMS China : Liu-an Region (Raster Image)\n5. AMS China : Ma-ch'eng Region (Raster Image)\n6. AMS China : Po-hsien Region (Raster Image)\n7. AMS China : Shang-ch'iu Region (Raster Image)


url: =Pilna Tokhom :: ZOMI DAILY\nposted on 27 December 2018 at 8:41 pm Lomkholna: Ihmut&Hauhna, News\nNa hauhnop zah $50,000 million, $100,000 zongh hithei hi. Na deihzahzah ngahtheih nading vangliatna na nei hi. ‘Mihaute’n koi bangin sumngah uh hiam? A hangomlo pi in mihau hong suak uh hiam? Kaam hangmaw a hihkeileh vangliatnadang khat peuhpeuh a neihman uh hiam? Tua bang hilo hi. Mi gualzo te in a sunglam vangliatna thei in hitaleh theilo in hitaleh zangkha uh ahihman a hihi. Nang ii neihloh a neihuh vangliatna dang om tuanlo hi. Ahizongin a mau in nalianpi kasemthei hi cih theihna khat nei uh hi. Tua bek a kilamdang i hihi.\nHunkhatlai in America gamah pilna bangmah neilo in khasum tawmno bek tawh sakol nungzui mikhat om hi. Ahizongin tua mipa in tu in taih inn sangpipi te leh hoihtak in a kizem a etlawm mahmah inn hoih nono te nei hi. A masungah pilna, septheihna leh hatna khempeuh a kikholna khat om hi cih hong theih ciangin a nuntakna kikhel to pah hi. Hih thupen hihlaibu sungah i gennop penpen thu a hihi.\nBangmah ma tutna mel neilo in mikhat kumtampi sung vakthap thei hi. A sunglam pan in tua mipa in thukhat hong zaleh thakhat thu in makai lianpi hong suak thei ziau hi. Sangkah pen thupi mahmah hi. A kisinthei pilna khempeuh sin in theihhuai mahmah hi. Ahizongin tua sintheih pilna te bek tawh leitungah ki lawhcing zonailo a hihlam theihhuai mahmah hi.\nNew York khuapi sungaa pilna nei leh sumhau a tam mahmahna munah vanzuak a siampenpen mi pa pilna nei lo (sang hoihtak a kahlo) khat hilel hi. A pauzong awk thei lai hi. Mipil te kiangah van zuakngamlo hi. Ahizongin nikhatni ciangin company lianpi a makaih dingin kisam mawk hi. Banghanghiamcihleh tua mipa in a pualam pilna ciangbek hilo in a sunglam pilna leh hatna tawh na sem hi.\nHunkhatlai in nasepna lianpi a nei mikhat a nasepna ah supna lianpi khat tuak kha hi. A nasemte khasum pia zo nawnlo hi. A company neihsa van teng beibei ta aa a neihkhempeuh $50,000 pha zo nawnlo hi. A leibat lakna te in sum siksik ta hi. Kumpi zumah thu kineih dingin samsam ta hi. Amah in zongh a company khakcip leh hoihzaw ding hi ci in ngaihsun hi. Zingsang a zumpai ding a thadah mahmah hi. Sum kisikna phone tamlua a hihman a hihi. Hongpia zo naikei ning cileh lungkim lohna khauhpai lua a hihman a hihi.\nZingsang khat meilengtung a tuankawm in news a sim leh a mahtawh a kibang mikhat supna lianpi sungpan in a gualzawhna simkha citciat hi. A sunglamah dotna nasia tak in hong kipan aa ‘nasepna kisia in sumin, a bei ding dinmun pan midangte inzongh gualzawhna ngahkik aa kei gualzo kik theilo ding maw’ cih bekbek a sungah hong kilo hi.\nA lungsim sungah zo ding cih bekbek ki muanna kidim ta hi. ‘Kei zongh ka hithei hi’ cih bek ngaihsun ta hi. Zum pai ding thadah nawnlo hi. Zingsang ciangin zingtung in a zumah paipah\naa a nasem te kiangah ‘leibat laibu khempeuh hong pia un’ ci hi. A leibatna mi khempeuh phone tawh hopih pah aa ‘tawmcik na gak lai un, kongbat khempeuh a sawtlo in kimtak in kong pia kik ding hi’ ci in lawptak in hopih hi.\nA leibatna mite khatin lamdang salua a hihman in ‘company lian dangpan in sumleitawi la na hiam?’ ci in dongh hi. Mipa in dawngkik aa ‘tuasangin a thupi zaw khat ka neita hi. Haksatna khempeuh ka zawhtheihna ding kasungah ka mu hi’ ci in gen hi. A leibatna pa in dawngkik aa ‘na thugen pen man taktak hi. Na awngingsungpan ka muthei hi. Mailam ah kipawl khawmin nalianpi semkhawm laiding hihang’ ci aa tua ni in sumtampi a bat manin a lauden mipa tawh lawmhoih in ki man uh hi.\nA sungpan in a ngingkhia lawpna awnging in ‘thong hong khum nung’ ci aa a linphawnden mite tawh ki maigap sak hi. A lungsungah kimuanna a om ciangin a nasepna ah lawpsemsem hi. Thathak tawh nasem hong kipan hi. Koipan a ngahhiam cih a theihloh sepngamna te tawh nasem aa haksa cih thei nawnlo hi. Laituisan tawh a kiciamteh a sum sazian leh a nasepna khempeuh metna vive hong suak kik hi. Hihthupen thulamdang hi tuanlo hi. A nasepna leh a septe a kibang mah a hihi. A kikhel pen mihing sunglam ngaihsutna bek a kikhel a hihi.\nSunglampilna (Sunglam mi)\n1800s kiimpan kipan lungsimtawh kisai pilna sin te in pualampilna nuai ah a lianmahmah sunglam pilna om laihi cih mukhia uh hi. Ngaihsut theihna, ngelkholh theihna, a hoih a hoihlo khinkhai theihna pen pualam pilna tawh a sem na hihi. A taktak in sunglam pilna pen na pilna khempeuh a kigakna khuambulpi a hihi. Leitungah mipil pente nangawn in na sunglam pilna zah a pualam pilna tawh theizo ngeilo ding uh hi.\nSubconscious mind cihlaimal sub- cihpen a nuailam cihna a hihi. Gtn: Zumno pen a kikhen khiatna zumpi sangin lianzaw ngeilo hi. Tua ih sunglam pan in ih ngaihsutna leh gamtatna te hong ki makaih den a hihi. Gualzawhna leh lungdamna ah ahizongin guallehna leh lungkiatna ah a hizongin hong tunpih hi. Gualzawhna ih sunglam ah hong om khit limlim nakleh tua ih sunglam panin ih pualam ah hong ki langh khia ding hilel hi. Sunglam aa omthu a pualam ah zawhna leh lungdamna hongsuak ding a hihi.\n1930 kum New York ah radio sungpan thu ka genlai in hih pualam leh sunglam kizopna gentehna khat kazangh ngei hi. Tua pen a ngai mi khempeuh in telnop sa mahmah uh hi. Company khat sungah company nei (boss) pa om hi. Boss pa khutnuai ah manager om hi. Boss pa pen company neipa a hihhangin sepdan ding, ngel dan ding khempeuh manager pa thu a hihi.\nManager pa in a utbangbangin gelna neiaa a hihhangin sepding khempeuh boss pa kiangah thukimna la masa hi. Boss pa thukimna omlo pileh boss kiangtungmasa lopi in na semthei lo hi. Tuapen pualam leh sunglam ki zopna dan a hihi. Pualam pilna pen manager hi aa sunglampilna pen boss a hihi. Ngaihsutna ngelna khempeuh pualam pilna tawh kisem aa sepkhiatna taktak pen sunglamtha in tavuan la hi.\nNa lungkiat mahmah hunlaitak in ‘kei a gualzo pa ka hihi. Lelhna tawh kei kisai lo’ na cihnak leh na boss pa a hi na sub in hong sangpah ding aa tuabangin hong piangsak pah ding hi. Sepding hoihtak in na boss pa kiang na tunnak leh boss pa in a kisam khempeuh hong vaihawm pah ding a hihi. Na manager pa nasepna kician sak mahmah in. Tua hipeuhleh na sunglam in zawhna ding lampi ah hong paipih ding hilel hi.\nMikhat ka zumah hongpai in bangci leng nasep ngahthei ding ka hihiam ci in hongdongh hi. Mi kicianlo ci in ciaptehna a ngahkhin sa mi a hihi. Tua mipa kiangah ‘I am a success’, ‘mi lawhcingpa ka hihi’ cih bekbek nai 24 sung pulak in ci in ka sawl hi. A diakdiak in nitak na lupding ciangin hanciam in ci in ka sawl hi. Hihpen a ma a’dingin a thupi lo tawh kibang khathei mah ding hi. A hizongin kongsawl bangin nasem dinghiam cih kamciam ka kipia sak hi.\nZingsang lupna tungpan hong thawhtoh ciangin ‘milawh cing ka hihi’ a cihpen a taktak a suahsak ding bekbek hong ngaihsun hi. A thadahna teng beisiang pah hi. Zing an a nekma in kimuanna tak tawh launa om vetlo in hong vak khia hi. Na sephoih penpen kasem dinghi cih upna tawh hong kalsuan hi. Hong pailai tak in upmawh hetlohna munkhat ah ‘vanzuak ding mi ki deih, Hardware Department’ ci in lai kisuang mu hi. Bangmah dang ngaihsun manlo in nasep a pia ding manager pa tawh a kimusa hong suak lian hi.\nNa sep zong pa in ‘sia aw, hard ware tawh kisai kasem ngeikei ka thei ngeikei hi. Ahizongin na deihbangin hong zuaksak thei dingin ka ki um hi’ ci hi. Hih mipa i ki muanna leh hansanna in manager pa lungsim sukha mahmah hi. Dotna tuamtuam tawmkhat a kidot khit ciangin ‘zingciangin naseptheihna honglak dingin kazum ah hongpai in’ ci in sabuai nungpan in genkik hi.\nLeitungah na deih taktak ngahlo in deihleh lung gulhna bektawh na hun hong beibei kha ding hi. A taktak in na boss pa\nkiangah thu tungnailo a hihman hilel hi. Sumlepai lawhcinna te na sunglam boss pa nasep mah a hihi. A vek in na boss pa in tavuan la hi.\nPasal te itna a ngahngeilo numei khat om hi. Pasalte peuhmah in a mah ngailo uh ahihman in a nuntaksung pasal neilo ding ci in a lungneu mikhat om hi. Tua numei kiangah ‘pasal te in kei hong it in hong ngai mahmah uh hi. Ka lungdam sak theihding pasal kamu ding aa tua mahbangin a mah in kei hong lungdam sak ding hi’ ci in a sungtawng dongah ka pulak sak hi.\nA sawthetlo in tua numei in lawmngaih khat hong neipah kha li khitciangin ki tenna nei uh hi. A nuam mahmah innkuan khat hongpiang hi cih ka thei pah hi. Hihbang a piangkhinsa thu te kong gen ciangin ka deihna a tuntheih nadingin mitphial bangin ka phuahtawm nasa theikha mah ding hi. Na upkei leh na sunglam pilna tawh na nasem photphot in. Midangte tungah a piantheih mahbangin nang a’dingin zongh hong piang ding hi.\nA beisa kum 15 sung radio ah thugen in na a sem ngiat ka hihi. San Franciso ah nikhat minute 30 sungta thugenna nei in kum 10 sung tuabang nasep a sem ka hihi. Mi atamzaw te in ni 7 sung mikhat bekbek in nailang sungta thu genleh cimtak uh hi. Ahizongin kei thugen hong kicimtak het lo in ‘ni sim in a siam semsem tawh kibang teh’ ci in lai hong ki khak ziahziah hi.\nKei le kei a siam mahmah in hong ki phat gawp nuam ka hi kei hi. Nang ii septheihloh kasep om tuanlo hi. Tuabang kaseptheihna pen ka sunglam pilna ka zat den man a hihi. Minute 30 sung thugen dingpen ki nginkholhna lai at leng a tawmpen mai 14 bang pha hi. A hizongin kei ka hihleh lai maikhat bek ka ki nging hi. Thu ka genciangin kitat vetlo in minute 30 ka gending hong phulkhia deudeu lel hi.\nNisim in thugenna radio maiah ka tutma in ‘tu ni aa ka thugen ding pen ka gen ngeisa khempeuh sangin hoihzaw hi’ ci in ka pulak den hi. Thu gen ding ka kipat lianpan kipan goodbye cihhun ta ci in khuamtung naipi in hong gen masiah ka gending hong paipai lel hi.\nLaibu in a kingelh khiat ding ciangin puahphat ding tawm\nmahmah hi. Mi pawlkhat te pen laibu in a kingelh ding ciangin liahding leh phiatding tammahmah aa khat khat te bang a vek in laihsiat ding nangawn om hi. Kei a’ a hihleh laibu in a kibawl ding ciangin lai maikhat tangding nangawn bawlkik, zep kik kul nawnlo mawk hi.\nHih thu na simciangin ‘Ha! Hoih ey, keizongh nikhat niciang tuabang dan kisin ningey’ ci kei in. Tua pen kammal hoih hilo hi. Tua kammal pen a kicianlo kammal hi. Khatvei ciangh semding cihpen semlo in kum 10 dong na om zongin thuman gen mah na hihi. Sem ding na cih sangin tun sempah zaw in. Na sunglam thaleh pilna bangzah cianghiam cih na zat masiah na thei zo kei ding hi. Nanglenang ki to inla semkhia in. Na boss pa in thu hong piakding bek a ngak lai na hihi.\nNang a’dingin na piansaknop nahoihkhat ngaihsun in. Zingciangin a thupi mahmah khensatna khat a bawl ding ci ni. Bangci khensatding cih a theizo mahmah lo na hihi. Tuabanglaitak in ‘ka khensatna pen lamkhatpan in a hoihpen bek hilo in thukhempeuh ah a hoihpenpen dingin ka khensat theiding hi’ ci in tamveipi nalup ding ciangin pulak in. Zingsang ciangin na khensat dan ding a hoihpen na ngaihsutna sungah hong suak ding hi. Tuabang ngaihsutna hoih na neih man in lamdang na kisa dingaa na thukhensatna te hangin na lungkim mahmah ding hi.\nNa sawlding bek honggak aa na sunglam nasepna in tawlgak hun, thadah hun cih neilo hi. Nang phattuam nading a hikeileh nangsiatna ding na khat teitei semden hi. Tua a hihmanin na phattuam nading na nasep sak ding kisam hi. Na simal sazang khempeuhsungah pilna om aa tuate pen na zat dingin a thupi mahmah te a hihi.\nNa ngaihsutna hoihtaleh deihhuaitakei leh na ngaihsut bangbang sunglamtha in dotna hong dongnawn selo in tuatawh kituak dingin nasem pah lel hi.\nNanglenang a damlo in na ki ngaihsut leh nasunglam pan in tuabang dingin na sisung, sasung khempeuh ah na kisempah hi. Na sunglam pan in tuathu na pumtung nakhempeuh tungah na kizasak pah hi. Na lungsimsung aa a damlo aa na kingaihsut bangin hong piangpah hi. Na tha dah pah in na mitte hong tha zawngkhal pah dingaa tua ciangin kaci nuamkei na ci ding hi. Tua mahbangin a cidam a thahat in ki ngaihsun den lecin na kingaihsutna mahbangin na sunglam pan in tavuanla in na hong kisem pah ding a hihi.\nZato ah cina kilak 76% te ii natna pen lungsim damlohna hanghi ci in 1951 kum Outpatient Medical Department khat in tangko hi. Cidamlohna dingin lungsim in tuazah tak in nasem thei a hihleh cidam nadingin zongh bangzahtak in semthei ding hiam?\n‘Ka sunglam panin ka cidam zawk theih nadingin ngaihsut dingleh sepding te hong ki makaih hi. Nisim in ka pumpi sungah damzawkna, hatzawkna, hoihzawkna tampi kamu hi’ ci in pulak in. Nitak na lupding ciangin tuathu lungngai in. Zingsang na thawh ciangin kilamdanna tampi na muding hi. Ih Mutna leh Hauhna\nPrevious: Mihing’ maban ah Pasian\nNext: Malaysia, Setia Alam ah damiah mi 3 te’n mi 1 asat huan laitak uh Video kikhahkhia


url: =US Visa Vai Zong Na Dong Ung :: ZOMI DAILY\nposted on 11 August 2017 at 8:15 pm Lomkholna: News, Thangboi, Zomi\nTukha ni 8 ni 88 buai zawh kum 29 cin phawkna Min Ko Naing te’ bawlna mun ah napai ung. ZCD makai GS Pu Ginkam Lian leh GS 1 Pu Zam Za Mung tawh ka thum un na pai ung.\nUS embassy pan in zong a ulian te uh hong pai hi. A political officer pa un “Hun na ngah theih ding uh leh hun man teh coffee dawn khawm veni e” hong ci ahih man in niangtui/coffee sai khat ah ka tukhawm uh hi.\nThunuam mahmah ahih man in ka ki maingap ho mahmah lel uh hi. Ong dotnop teng ong dot khit ciang in “No e dopnop nong nei uh hia?” acih leh Pu Kam Lian in “Bang dia ka mipihte visa hong piaksak lo mawk nai vua ?” cipah lian hi. Ama’ hong dawnna atom in;\n“Ko political officer te’n atawmpen kum nih visa officer kasep uh akul hi. Kei zong Beijing ah kum nih sem ngei ing.\nTua hi in visa piak ding leh piakloh ding pen a calling letter ki en a ami mahmah zong muanhuai hiam muanhuai lo hiam (hong ciahkik taktak diam?) cih ki en hi. A lai te ahoih mahmah zong in visa officer te’n a mi muanmawhna khat aneih leh pialo thei lel hi. Kuamah in vasai theih hilo hi” ci hi.\nPu Kam Lian in “Tu’n no a calling letter kibang mah mi 4 in hong ngen pen 3 pia in 1 pialo sese hive uh cin” (Ngabeng pawlte genna) acih leh;\n“Den a kong gen dan hi. Visa officer te’n muanmawhna khat nei hi ngelngel ding hi. Na mipa un a lung akim kei leh siau kik leh akingah hi.A siuh kik leh athak bang in ngaihsut sak ding cih pen thukhun in gen teekteek hi” ci hi.\nAmah bel ciamnuih lah hat in thunuam ahih man in kihodan nuam mahmah hi. Atawpna teh “Na gen nop uh a om lai hia?” ong cih ciang in ciamnuihna in “North Korea nuai mengmeng vo” kaci uh hi. Amah zong nui kalhkalh sa in “Ong nawngkai simta mah uh ei” ci hi.\nPrevious: Restaurant khatin numei te nawi agol aneu tungtawn in Discount pia\nNext: Lamsiauhna le cidamna


url: =Tutoring lessons in Karpenisi for home tuition\nTutoring lessons in Karpenisi\nFind your perfect private tutoring tutor in Karpenisi.\nPrivate lessonsTutoringTutoring in Karpenisi\n0 tutoring teachers in Karpenisi\nOur students from Karpenisi evaluate their Tutoring teacher.\nTo ensure the quality of our Tutoring teachers, we ask our students from Karpenisi to review them.


url: =ZAM Thupuak :: 07 June 2015 :: ZOMI DAILY\nposted on 6 June 2015 at 9:38 am Lomkholna: News, Newsletter, Refugee, ZAM, Zomi\nJune 8, 2015 (Monday) ni ciangin ZAM kum 9 cinna leh 2015-2016 palaai kiteelna ding pen nung kum a zatna Chinese Assembly Hall mah kizang kik ding a, zingsang nai 11pm-5pm sung kumcin pawi leh palaai thak ki teelna kinei ding ahih manin, Zomi a kua mapeuh nong kihel kim ding un zahtakna lianpi tawh kong zawn uh hi.\nHun masa pen ZAM kum 9 sung lam honglak, hong kithuah pih Topa tung lungdam kohna leh 2014-2015 palaai sem te kiang pan sep khiatna pulak hun hi ding hi. Hun nihna ah a kisehsa anuai a Election Committee te in kitelna hong makaih ding uh hi. Hong kihel mipi khempeuh sunan leh avot kine masa ding hi.\n5. Rev. Gin Khan En\n6. Pa Thang Za Khai\n7. Sia Nangtak\n8. Sia Hau Thang\n⦁ Counter pan Registration kibawl dinga, thu ngai ding leh Mee (vote) khia dingte, atuam in kitusak ding hi.\n⦁ 2015-2016 kum ZAM Palai teelcing te’ Kiteel ni ciang Mipi mai ah “Kiciamna” leh thungetsakna Election Committee te’n hong makaih ding hi.\n⦁ Kiteel niciangin, Khua makai leh Pawlpi upa/siate zing sang nai 11:00 am hun alaplote Mee (vote) kikhia sak nawnlo ding hi. Abeisa kumte tawh kibanglo ding ahih manin, hih hun sunga kihel khempeuh hunlap sawm hamtang ni.\n⦁ Kiteel niciang Mee (vote) khia dingin Khua kipawlna leh Pawlpi panin tang mi 1 ta pello a, ih paikim ciat nadingin zahtakna lianpi tawh kong zawn uhhi. Election Committee\nRSC & DHS pan May kha sung contact kingah zolo teng\n791-10C08254 354-09C06325 791-09C07816 791-10C05451 791-10C06752\n354-11C06188 791-09C01865 354-14C04435 354-05C06977 791-09C12700\n791-10C04903 791-10C04091 791-09C18346 354-09C07298 791-09C01649\n791-10C00877 354-10C11560 354-11C04998 791-09C05740 354-09C06354\n791-10C03941 354-09C04250 512-04C01503 512-04C01178 354-09C07161\n791-10C04634 354-14C00945 512-04C02628 354-14C13472 354-09C05784\n791-10C00753 791-09C15007 791-09C07556 354-09C08292 354-13C00068\n354-11C07467 354-13C02235 791-09C09829\n791-09C00984 512-05C01590 354-10C01975 354-09C06315 354-11C05987\nZAM cidam khansau hen la, Zomi tulza tampi adingin thupha hiden ta hen!\nZomi Association of Malaysia (ZAM) a (9) veina Kumcin’ Khawmpi nuamtak ih bawltheihna ding hunnuam hunpha ong musak ih biak Topa Pasian tungah lungdamna ih pulak masa hi. Kum (9) sung tawntung a nungta Pasian in haksatna leh gentheihna a tuamtuam sung pan hong ompih in Pasian’ hehpihna mah tawh ih Zomi Kipawlna hihciang maa a suanthei ihhi hi. Tuni Kumcin Khawmpi hong pai upa teng leh pawlmi akuama khempeuh tungah ih Kipawlna tangin lungdamna kong konuam hi. Zomi itna taktak leh veina taktak tawh hong pai na hih man un, Zomi khempeuh taangin zong a lungdam huai mahmah ahi hi. Upa khat hih man, EC member khat hih man, ahih kei leh hunbit a ki piakkhiat zawh man bek a Zomi it, minam a vei cih hi zenzen lo in, pawlmi khat hihna tawh pawlmi khat ii sepding thu, zuihding thu, ahih kei leh pawlmi kician khat ii hihding khat peuhpeuh hihna pen in, Kipawlna leh minam aa ding a thupi penpen nasep kipatna khat hipah hi. Na hun manpha uh piakhia in, ih Zomi Kipawlna aa ding lungsim bek thamlo pumpi mahmah tawh nong kihelna uh in, pawlmi na hihna uh tawh minam na itna uh leh minam na veina uh teltak in hong lak hi.\nTuakhit ciang, ZAM a kiphuh cil aa kipan aban aban in tuni ciang hunbit aa aki piakhia palaai teng khempeuh leh makai masa khempeuh tungah lungdamna ka pulak nuam lai hi. A diakdiakin, makai masate, palaai masate in Zomi aa ding itna bulphuh in hangsan takin na ki\npiakhia masa uh hikei leh tuni in Malaysia ah ei Zomi te ih dinmun pen hih sangin nakpi tak niamzaw thei lai ding hi. Pasian’ hehpihna tawh Zomi te aa ding ih kisap mahmah laitak Zomi a it a vei mahmah ih makai masate hong ki piakkhiatna uh hangin tuni in hihbang in Kipawlna kician tak aa a dingthei ihhi hi. Tuabek thamlo in, makai masate, palaai a sem masate in hong paisan khit uh ciang aban aban aa hong zom toto makaite leh nasemte ii kipiakkhiatnate zong mangngilh theih ding hilo hi. Amaute hanciamna tawh tuni ciang hihbang dinmun a tungthei ih hi hi. Tua ahih manin, ih Kipawlna makai leh palaai hong sepsak ngei khempeuhte tungah ahi zongin tu laitak aa a seemlai makai teng khempeuh tungah ahi zongin lungdamna lian mahmah hi, cih Kipawlna min tawh ih pulak hi.\nZAM pen Zomi teng ih kipawlna hi. A diakdiakin Zomi mah a bulphuh nuam teng, Zomi mah a pom tinten teng ii kipawlna hi. Hih Malaysia ah, ei Zomi pen mimal (30,000) val om dingin ki ciamteh aa, tualak pan ZAM pawlmi hong lutkhin pen (29,260) val tham phata hi. A tamzaw ahih kei leh a vekpi phialin gambeelmi ciaptehna ngahnuam leh gam thumna lunggulh vive ihhi aa, Kipawlna nasep bulpi in zong gambeel vai mah hipah hi. A kipatcil lamin gambeel vai maapan’na ah kipawlna a omsate’ munlaakna hangin Zomi min in mui ih butzawh loh hang, tu in ahih leh Zomi ih hihna a kinial theilo ahih mah bangin Zomi min tawh ih sep leh bawlnate ah kuamah in hong khaktan zolo in, ih hihna bangin hong ki sangthei hita hi. Abanah citak tak aa ih septoh nak leh gambeel vai ahi zong, Zomi vai ahi zongin ih kipawlna tawh ih sepnate hong lawhcing tektek ding hi. Tua ahih manin, Malaysia aa om ei Zomi te ki pumkhatin ih kalsuan semsem ding thupi mahmah hi. Nidang in, Malaysia ah Zomi te in maipha mu ih kisak kei phial leh zong, tu in Zomi ih hihna hang tawh bangmah lungneuna ding, lunghiangna ding om nawnlo hi. Bang hang hiam cih leh UNHCR in Zomi te ki thutuakna ih kipumkhat nate zong hong theihpih in amau tawh nisim sepkhopnate, kumsim in hong tamto tektek in ih lamet ngamvet loh leh cikmah hun apiak ngei nai loh uh kipawlna 60 val lak panin ZAM kipawlna “Best Community-Based Organization Award 2014” hong piak tak ciangin nasepkhopna te thangah mahmah leh lungkim mahmah cihna hi. Ih Minam Kipawlna kiptak hong dingtang in hong thahat leh ih minam bup aa ding ih liim, ih vaangpi hong suakthei ding aa, minam dangte in zong hong zahtakin Zomi te hong simmawh ngam nawnlo ding uh hi. Tuhun pen, ki pumkhat theihna, sepkhop theihna a thupit mahmah hun ahih mah bangin a ki pawlkhawm theite a hampha hi-in, a kipawlkhawm theilote a hamsiat hun ahi hi. Malaysia ah tawmcik ih omhun sungin, “Zomi ihhi hi” cihtawh Zomi kampau kitel teng ki pumkhat aa, ih kipawlkhop theihna in ih zuatna ding leh ih teen na ding gam tekah Zomi te mailam ding lampi hoih lampi maan a sialkhol ih suakding aa, ni khat ni ciang Zomi te tangthu kisuut leh Malaysia gam aa om ei Zomi gambeel huhna zong mite ki pumkhatna pen a etteh huai mahmah tangthu hong hiding hi. Tua ahih manin, “Zomi ihhi hi!” Zomi sungah semkhawm in mapangkhawm tawntung ni ci-in aki hanthawn nuam ihhi hi.\nZAM in mimal khat leh nih peuh ii muhdan sandan leh ngaihsutna, thu neihna tawh ki kalsuan mawkmawk hilo in, kipawlna piicingte ngeina tawh kituak aa Thukhun leh Dante tawh kalsuan ahih manin zong Zomi te midangte mai ah ih hihna bangbang a maan leh diktakin aki pulak thei ihhi aa, namdangte leh adang kipawlna tuamtuamte mai ah ih minam kipawlna in a angtan huai leh a zahtak huai, a khangto semsem kipawlna hong suak hi.\nKumkhat sung tawntung ih sepsa ih zawhsate pawlmite tungah ih pulak ciangin kisak theihna kisialhna cihbang hilo aa, a phamawh thu ahih manin aki pulak khia hizaw hi. Ih sepsate enkik in mailam aa ding tha la ding, asia apha kantel ding hang aa, mailam ah a hoihzaw aa ih kalsuan theihna dingin hanciamto ding hi hang. Kipawlna piicing, a kician khat ahih nak leh, kum khat khit kum khat khangto semsem ding, lian tektek, zai tektek ding, nasep tam tektek ding, nasep pulakna tam tektek ding cih pen a ngeina ahi hi. Abeisa kumsung sangin mai kum ciang zong pulakna, khantohna hong tam tektek ding, nasep zia leh mabante zong hong taangzai tektek ding hi.\nTua ahih manin, ih teelding ih makaite in mai kum sung a taangzai zaw leh a lawhcing zaw dingin maa hong pang ding uh aa, ei mipite in zong ih makaite nakpi takin panpih ding, tha piakding kisam mahmah hi. Banghang hiam cih leh, mipite lo in ih makaite in gualzawhna hong lawhpih zolo ding uh hi. Makaite leh Zomi ading aki piakhia a semkhiate tungah mipi in tha pia in panpih ciat ni! Tha ii piak zawh kei phial leh zong a thanemna ding un bawl kei ni. Makaite leh nasemte in zong mipite aa ding itna veina lianpi tawh na semin hanciam ni!\nZAM cidam khansau hen la,\nZomi tulza tampi adingin thupha hiden ta hen!\nSum zatdan geelsiamna\nSum le paai tamlua zangkhazel cihdan a omloh nading in sumbuk ah vanleiding paikhiatciang, a nuai aa sumbukte pan sumbuk van leileng sum le paaitampi kibei lo khading hi.\n⦁ Sumbuknote pan van ii lei sang sumbuk golpite pan van lei leng.\n⦁ Vanman kikhep ziauziau theina lai (coupon) tawh a kithuah vante leizaw leng.\n⦁ Zattheih na/van kibang veve napi’n sumbuk golpite ah manham deuh se ahih ciang, sumbuk neuneute pan leizawlel leng,\n⦁ Van na lei ciang, van tungah a kisuang lai na et khitteh, a gikna sit pha in. Vangolpite tawmman zaw thei hi.\nInn le lo, mei le tui, gas meitui vai nasepnate\n⦁ Innsaap man tawm mahmah in, khawpi lua a hikhol lo khawneu te ah zong a tung aa vanzat te kikeng thei lel ding hi. Innkuanpih neilo khatkia bek a om te ading bangbelh midang te tawh kipawl in omkhawm theileng thukhat peuhpeuh vaihawmna baihzaw ding hi.\n⦁ Huihvot bawlna set (Air conditioner) cihte pawl leh khualum sak sette i zat hunciang in kongvang neu/tawlet te khakding kisam ding hi. A taktak in ci leng khuadamna lamah a tengte ading ahih leh khawlum sakthei set nasiatak zangin omding sang, khuahun tawh kituak in omtheih ding kisin huaizaw a, puan tungsilh/puanlum te silh in innsung ah om khinkhian ding hoihzaw hi.\n⦁ Sum tang kul silbawlna/nasep nakhat peuhpeuh ah zong mei leh tui saap a tam leh atawm tungtawn in kipia ahih man-in kisam lopi aa mawk zat/motzat huai lo hi. Thu khat peuh ah a ciil thei/a zeeksiam te mah nuamsa/daupai zaw kici hi.\nA kizang khin sa, a hoih lai (second hand) vante USA gammi te in zong second handvante angtang takin zanglel uh hi. Nektheih dawntheih van pawlkhat te leh innsung vanzat tuamtuam, vanzat dang nengneng pawlkhat te bangzong amanzah ding a kiciangtan zah (original price) sang aniamzaw (discount) tawh innmai sumbuk neuneu te leh second hand sumbuk te pan kileithei ding hi.\nKizopna telephone zat zia\n⦁ Telephone zang in kizop huncianga kizang phone Company te le kizop hun bangtan kaai cihdan tawh ki zui-in gamdang tawh kizopna sumbei zah ki lamdang thei hi. Telephone nazat leh kizop man sumbei zahding munkhat leh mundangkhat kibanglo thei ahih manin koi ci ki lamdan hiam theih huai masa ding hi.\n⦁ USA gamsung tuaktuak kithuzak/kizop hun ciang inn phone zathuai zaw hi. Gamdang tawh kizop ciangzong man tawmno tawh a kizuak phone cardte zathuai ki ci leuleu hi.\n⦁ USA gam ah hand phone a kici ziauziau Mobile Handset te zatman tam mahmah thei a, Company te tawh thukimna laipi bawl tangtang kulding hi.\nZin le vaakna\n⦁ Nasep nei in nisial a paikhia den te’n kalkhat sung a hihkeileh khakhat sung a kimangding bus, meileng tuantheina card te leiding kisampha mahmah hi.\n⦁ Naupangte, saang naupang te leh khangham te leuleu pen aciah akuan na khem peuh ah discount omden lel hi.\nUSA gam a tung/teeng khat dinmun cih pen pianna gamlei ah a om innkuanpih khuapih tuipihte’n sum tampi na khakding lamen gige hi. Amasa penin na khamkhop ciang ding thupi hi. Nang le nang nadin zawh khit nungah na pianna gamlei, innkuanpih, sanggam meltheih te enkik zopan ding na hihlam phawk gige in. Zopzop lai ding …\n⦁ Huaikhek (Pyidawtha), June 1 ni-in Subang Specialist ah kibuaipih.\n⦁ Ciin Sian Cing (Phaiza) June 3 ni-in Ampang zato ah ki vehthei.\n⦁ Hau Khek (Mualpi) June 4 ni-in HKL ah ki buaipih.\n⦁ Man Za Niang (Haupi), Lian Don Zam (Kapteel) leh Cing Za Dim (Thalmual) te June 5 ni-in Pudu Specialist ah ki buaipih.\nBuaipih pawl khat hong ngetna bangin ki suaksaklo hi.\nZYA Kawlpi pan hong kizuak kaamsimna laibu a kemlai khempeuh in kikhak kik nuamta ahih manin June 12 ma in ZAM zumpi ah na khot zahzah uh nong ap kik na ding un kong zasak uh hi.\nNang Card lo zatsawm kei in\nZota paina, nasepna, mat le hen khat peuhpeuh ah nang card zanglo a midang card na zatsak leh zum pan hong kibuai pih zolo ding hi. Tua ahih manin na paipaina ah na card puak ding mangngilh ngei ken.\nPianna gam ah simmawh bawlsiatna om hang a pai khia hi kei\nYangon, June 4: US kumpi in “Kawl kumpi in Lutuam kalate Kawlgam sunga gammite mah bangin hamphatna (Rights) ngahkim sak hen” acihna tawh kizuiin Kawlgam kumpi in Lutuam kalate hanga Southeast Asia sungah haksatna hong pian pen ko amau ka simmawhna hang uh hi khin lo hi. Mi muhna ah Kawlgam kumpi in Lutuamte a deidan man leh a manin a omna uh Rakhine State a nusia uh hi a cih uh pen thumaan hi lo hi. En mah dih un Lutuam kala gambel teng Kawlgammi hih na cih uh hang a tamzaw Bangladesh gam pan hi” ci hi.Kawl kumpi in kawlgam sunga Lutuam kalate 1.1 Million a phak zenzen uh hangin Kalgammi in ciamteh lo hi. Tua lakah 140,000 pen Budhists te tawh kisiatna hangin inn leh lo nei lo in om uh hi. Hih thu pen Kawl kumpi in a genna ah “Arakan state sungah mipi ki honthahna piang mah hi. Ahizongin tua pen Arakan State sunga om Budhist tawh amau kikaal thu hi. Tu in Bangladesh mi hong tam ta uh ahihman in ko a gammite ading panin lungmuan huai nawnlo hi. Asawt lo in ko sangin hong tamzaw ziau thei kha ding hi” a cihsan ziauna hangin Bangladesh palaipa Mohammad Sufiur Rahman lungkim lo in bangmah gen nuam nawn lo hi. Kawlgam panin thunei mahmah khat ahi Shwe mann in June 3 ni-in UN Secretary Ban Ki Moon tungah Media tungtawn in mikim sim theih dingin Open-letter laikhak in “Ko nong telkhialhna uh leh ka gamsung vuah tualgaal om den hi cih ngaihsut khialhna na neihte uh pen na khiam ta un” ci hi. (Irrawaddy)\nLailo khuami Pa Khual Za Kap leh Nu Gin Zen Cing te’ tapaTg. Do Ngaih Gin (Kum 34) Buansing beh, ZAM-15452, ZSM-1083pen 28.5.2015 ni-in nasepna mun pan inci nuam phalo kisa a Clinic a kilah leh Siavuanpa vel sungin gim zatzat in tawmvei no sungin anuntakna hong beizual a, haksatna te nusia in tawlngak na Topa Pasian ang sungah tawlnga dingin hong ciahsan ziau hi. Ama hang a adah akap Nu leh Pa, sanggam teng leh khuapih, Pawlpi te tawh kibangin ZAM zumpi panin ki dahpih mahmah hi. Sanggampa luanghawm pen 3.6.2015 ni in ZSM makaihna tawh Klang Meru Christian hanmual ah lungkimhuai takin kivui thei hi. Adah akap khempeuh tungah Topa hehnepna kicing hong tungta hen.\nBuan khuami Pa Do Za Nang leh Nu Man Niang te’ tapaPa Gin Za Tual (Kum38) Sotebeh, ZAM-21801sawtpi nakhol lopi in 1.6.2015 nitak lamin a omna inn Jln Alor, lupna khansung panin nuntak haksatna gam nusia in tawlngakna Thangvan ah hong ciahsanta ahih manin ama hang aa adah akap Nu le Pa, sanggam te leh adiakin tano teng tawh kibangin ZAM zumpi in ih dahkhawm hi. Pa Tual ii luanghawm pen ZSM makaihna tawh 3.6.2015 ni in Sungai Buloh hanmual ah lungkim-huai takin kivui thei hi. Adah akap khempeuh tungah Topa’n hong hehnem ta hen.\n⦁ UNHCR-EST nasep zonsakna panin KL kiim teng moh bawlna leh ansai neuneu te sem UN ngahsa Mangpau leh Malay a thei mi 50 ki deih. Alunglut khempeuh in ZAM zumpi ah form hong fill up un. Nasep hun nai 8 sung. Kha khat ni 5 off. Kha sum RM900. An man ding kha khat teh na boss te un RM150 pia ding. Omna man kha khat RM50 kat ding. OT nai khat 1.5. Kumcin teh bonus om. ‘ 012 367 4665\n⦁ June 3 ni USA honglensan Pastor Pau San Lian te innkuan in ZAM panpihna RM50 hong hong pia khia ahih manin ki lungdam mahmah hi.\nPrevious: Zopuan leh Khangno\nNext: La tawh kisai a ngaihsut huai thu ~ Lengtong Pauno


url: =Post scrolling Page – FGA Tulsa\n4 weeks ago1543 0\n1 month ago33713 0\n1 month ago1382 0\nAdmin / December 16, 2018 / FGA File\nZEISU MUN PIA IN GSPau 1. Zeisu na sungah suaksak in. Betlen khua sungah inn hoihnono tampi om a, zintunbuk zong tampi om hi. Tua hi napin Zawtah le Mazihten zintun nading inn ngah zo lo uh ahih manin bawngbuk khat sungah zin tung uh a, tua munah naungek Zeisu suak hi (Lk. 2:6). A […]\nBurmese Service Oct 29,2017#Pastor Mung Tawng\nArchives Select Month December 2018 June 2018 May 2018 April 2018 March 2018 February 2018 January 2018 October 2017 July 2017 June 2017 May 2017 March 2017 February 2017 January 2017 October 2016 September 2016 August 2016 July 2016 June 2016 May 2016 April 2016 March 2016 February 2016 January 2016 December 2015 November 2015 October 2015 September 2015 August 2015 July 2015 June 2015 May 2015 April 2015 March 2015 February 2015 January 2015\nBible Study 9:00am - 9:45am Zomi Service 10:00am-1:00pm Myanmar Service 2:00pm-4:00pm English Service 5:00pm- 7:00pm


url: =KHUADO PAWI THU. Agelh - J. Thang Lian Pau (Zolawkta) - Laibu Saal\nHome > Thuluui/Articles > KHUADO PAWI THU. Agelh - J. Thang Lian Pau (Zolawkta)\nKHUADO PAWI THU. Agelh - J. Thang Lian Pau (Zolawkta)\nAgelh - J. Thang Lian Pau (Zolawkta)\nTedim gam sungah Khuado a kizat ciat hangin, lasak akipan gamtatnate kibang kim lo hi. Bang hang hiam cih leh, omna mun kikhat lo ahih mah bangin ih omna mun tawh kituakin gam min, khua min, lui minte tampi-in phuisam, lasak leh gamtatna ah kizang ciat hi. A kibang lo nengneng a om hangin, Khuado ngeina kician omlo hi ci-a ngaihsut ding hilo hi. Khuado thu ih gen a kibat kim lohna zong athupitna mahmahna hi zaw hi, ci-in ngaihsut ciat ding ka deih hi.\n5. Khuai lak pawi\nKhuado pawi cianga a minthang mahmah khat pen khuailakna hi. Khuado khuailak ih cihciangin a kimawk lak hi lo-in, khuaibu(khuaipheng) panin hong tung ding kum, kum hoih ding maw, sia ding; kicidam ding maw, kina ding cihte theihnopna a aisanna in akizang ahi hi. Khuaibu leh anote omzia panin kum thak sungah maban ding kithei ci-in khangluite in ngiahsun uh hi..\n7. Siansuah Pawi\n(a)Sagawhna: Khuado pen neihsa, khawisa, vulhsa teng tyawh hih theih zahin kibawlin vok kigo pen hi. Zingsang vaikhuan hun ciangin, lawm papite in a pawl pawlin vik go-in, nithum sung akhom ding sit tuam pah uh hi. Sa semna ah sakuang namnih omin, sasem papite in a vok khawite leh a langte tan ding tuak a khen ma-un amauteng khamkhop ding thuk masa uh hi. Tua pen Sakuang balnek kici hi. Vik vulhte leh a langte hawm pen sakuang hawm kici leuleu hi, sagil bawl kawm , sa sem kawmin zu lup dawn kawmin tang ziahziah uhhi. Tua lai takin inn nupite in ah inn tek uh ah tangsih nganhuan uh hi. Naupangte in khuag leh zam, daktal leh sialki tumin asisate phawkna in mualte hah siang uh hi.\n“Dawi hang kau hang aw, na zun na ek namsia, Na ni na kha cingta, na zi natate’n hong lametna sawtta, Na inn na lo ah ciah, zuan in" ci-in hawkinj kiko gamgam hi. Tua bangin innkawm teng ban satin inn kongbiang atun ciangin atuga daipua denna in, “A khebuuk, a ngaltak sat kha ing ei,” ci-in a meilah ken khen nih suahin, lom khat khang gawlah, lamkhat sak gawlah akuangsa in siatin nusia hi. Hih pen dawite hon glut kik ngam nawnlohna ding ahi hi. Tua khaubengpa mi thumin zui in khat in khuang, khatin daktal leh khatin thau tawi hi. Kaubet kipat ding ciangin thau khat vei lawnin, inn kong biang a tun ciangin khat vei lawm kik hi. Inn khempeuhah kau akibet laitakin tum theih tum mawh teng tumin, thau lanin kisa ngeingai hi.\nMun khen khatah tua meilah atum bang teng kaikhawm uh a, meiphual sat uh hi. A khuatam theihtheih nangin sawlbawk tawh khuh uh a, meikhu a paikhiatna ding a laiszang mun khat vangsak uh hi. Tua munsan apan mikhu hongzam khiat ciangin siampipa in “SIM KUM pha hen na cih leh simah kai in, zokum pha hen na cih leh zo ah kai in, Khai gui kha gah kong ngetna hi, Zo kum kon ngetna hi. Sim kum kong ngetna uh hi. Tang bem kong ngetna uh hi. Min bem kong ngetna uh hi. Cidam ludam, kong ngetna uh hi. Tusawn tasawn kong ngetna uh hi. Khi awh pha tau bulh pha kong ngetna uh hi. Gal manglu sa manglu kong ngetna uh hi” ci-in phuisam hi.\nMeikhu pen khua sung lamah a kai lehkuasung kicidam ding hi, ciin khang luimite in upna nei uh hi,\nKhawsung a tun ciangin khuaitawipa mah masa-in khuaibu pen tual biakna munlam manawhin kipaipih leuleu hi. Tua muna ana ngak upate in, “sanno na hih leh nakik in, miim leh sawmtang na hih leh hong lut in,” ci-in na kal uh a, tua leh khuaitawipa in,” sanpi sano hikei ing, miin leh sawmtang hi’ng” ci-in tua banga thumvei akikalh a kidawn khit uh ciangin lutsak pan uh hi. (sanpi sanno cihpen natpi nat neu cihna hi). Tual a lut khit uh ciangin vialkhat kimkotin hih bang in khuaila sa uh hi.\nKhangthakte in Khuado Pawi ih zat ciangin, Ihpu ih pate in ih khanglui hun lai leh ih zo ngeina tawh kituaka a zat danuh kizang thei nawnlo hi. Ih theih ding thupi a ka ngaihsut pen Khuado Pawi ih zat ciangin Khuado Pawi a khitna leh adeihna ngaihsun in tua leh ih Khristian biakna leh tunhun tawh kituakinih omna mun tek tawh kituakin ih zat ding kisam sa ing. tuhun ciangin Zomite leitung mun tuamtuamah ki-om ta a, Ngeina kician neite-Minankician ih hih mah bangin ih omna tekah ih Zopawite khahsuah lo-in keemcingin, ih Zo ngeina ahi ih Pawi thupi Khuado Pawi ih thupit sak ding kisam ka sa hi.\n1. Ciimnuai Magazine 1994, Yangoon.\nSat Sep 8, 2001 2:30 pm)\ntongsan October 4, 2015 at 8:34 AM\nHih bang ding hi ei.. Source: limtak na piak sak ding kisam hi.\ntongsan October 4, 2015 at 8:35 AM\nPawl khatte nang nget tawm om dinga, atamzaw bel Website dangdang pan na laksawn hi hamtang ding cihna hi. Lai nasep/ Media sepzia cihna hi e.\nLungdam huai mah2 ei..zomi te bel i mai nawt zel na dingah pan khom siam na i neih kisam lai ei,..i pawlpi pai zia te a hi zong puah phat ding tam lai peuh mah ei...bek tham lo..mi hau leh zawng dei dan nei lo, siatni phatni a pawl(association)NGO i cih bang zogam bup huap i nei pawimoh hi. Hi in zomi unity khangsak ding a, natioanlism a hoih lam in ong makaih thei ding hi.\nItem Reviewed: KHUADO PAWI THU. Agelh - J. Thang Lian Pau (Zolawkta) Description: Rating: 5 Reviewed By: Cinpu Zomi


url: =Hakai pahtak lung heng (vei) ~ Tual Khan Suan :: ZOMI DAILY\nposted on 15 January 2017 at 11:16 am UTC+9:30 Lomkholna: Article, Politics, Tualkhansuan\nA zatna: : A hoih ding leh a muanhuai ding a i lam et, i pahtak leh i up khatpeuh i muhna tawh kilam dangin a om ciang leh a gamtat hun ciang kizang hi.\nHakai pen mihing te nuntakna ding leh cidamna ding a kisam an nam khat sungah kihel hi. A kung pen khaugui a zam nam te hi a, a zung gol / a bulbal pen hakai kici hi. Hakai pen gam sung khaugui zam nam a hih bangin nam tampi om a, gamsung ah a ma thu tawh a po nam leh lo leh huan sung a kicing thei nam cih bangin om hi.Lo leh huan sunga kicing thei hakai nam te sung pan zong ( Ha) kaipi, ( Ha) kaikhum, ( Ha) kaiman cih bangin nam tuamtuam in kikhen suk lai hi. Lo leh huan sungah i ciin teh zong leikolna mun sangin, lei taksa na mun ah cing leng limci leh taksa zawse hamtang hi. Tua hi a, Zomi te in hakai a ciin uh ciangin lo leh huan sunga om tungtun kiim leh pam teng mun ah cing zaw deuh uh hi.\n1979 kum pawl in Zogam ( Khamtung) mun pawl khat ah mautaam a, lo sungah buh leh bal, an leh tui nek ding kicingin kingah zolo hi.An nek ding hamsa a hih manin a zu a va in zong a nek dinguh zongin mihing te’n lo sungah a ciin ante neksak, suksiat sak sawnsawn uh hi. A zu a va tawh nek ding an kituh in an kikai khawm hi. Gam uk kumpi te kiang pan in lah, an nek ding buh leh bal te kicingin kingah lo a hih manin lokho mi te’n a mau nuntakna ding in a mau thatang tawh kizon uhhi. Neih sa lamsa leh gan khawi neih sun teng kizuak in nek ding kizong hi.Gilkial in puksi kei peuh leng cih ngaihsutna a hih manin gilvahna ding a hih peuh leh nek theih nek mawh a kinek hun ahihi.Tua bangin an nek ding hamsatna hangin gamsung a, nek theih nek mawh kizong a, hakai gui zam teng a bul kito in, ki ne hi. A tawpna ah hakai pen Zomi te a dingin nuntakna an nam khat bangin thupi hi.\nHakai gui zam kheupeuh a bul kito a, a hih hangin taksa kim lo hi.Hakai gui gol khempeuh zong a zung/bulbal gol khin lo hi. Hakai gul gol a hih manin a sunga om a zung/ bulbal zong gol ding hi, lam etna bek tawh a kitoh hangin tua bangin na taksa kim hetlo hi.Hakai pen lei sung a om a hih manin lungnote, gan hing note in zong na ne thei uhhi. Hakai gol mahmah khat ngahna pi’n, tua hakai pen a sungah a kimu lo ganhing note, lungno te in na ne in heng/ lungvei thei hi. Tua bang hakai te a pum a gol hangin a kila thei tawm mahmah a, lam etna banglo thei hi.\nHih a tunga i zo paunak a hi, “ Hakai pahtak lung vei/heng” cih pen i pu leh pa te in cik lai hun a kipan na zang uh hiam cih i gen theih loh hangin sing kung lopa te tung pan a kingah paunak hi cih i gen thei hi. Sing kung lopate nuntak zia tung pan in mihing te tawh kituak ding thu hilhna, thu gen, leh gentehna na nei uh a hihi.\nI pu leh pa te’n a lungkim lohna uh leh a lungkimna te uh thu tawm khat ( paunak) tawn na gen thei zel uh a, i lam etna khat bang in a pianglo thute tawh kisai thu a gen uh ciangin “ Hakai pahtak lung vei/heng” kammal tawm tawh kicingin na gen thei uh hi.\nPrevious: US States Senate in Obama Health Care beisak nading genta ~ TK Lian\nNext: Christian Hymn te’ tangthu: Muanhuai Hong Dal Pasian


url: =Start Over You searched for: Subject Files by subject ✖Remove constraint Subject: Files by subject Subject Landlord and tenant--New York (State) ✖Remove constraint Subject: Landlord and tenant--New York (State) Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002


url: =N450CA P28A Montgomery-Gibbs Executive (KMYF) Thu 08:18PM PDT Thu 09:36PM PDT\nN4629D C172 Mc Clellan-Palomar (KCRQ) Thu 07:19PM PDT Thu 08:31PM PDT\nN872WT SR20 Van Nuys (KVNY) Thu 08:04PM PDT Thu 08:27PM PDT\nN700PT TBM7 Sunriver (S21) Thu 02:57PM PDT Thu 05:15PM PDT\nN771HP T206 Oxnard (KOXR) Thu 04:34PM PDT Thu 05:12PM PDT\nN237TH C172 Oxnard (KOXR) Thu 03:50PM PDT Thu 04:51PM PDT\nAMF1938 SW4 Santa Maria (KSMX) Thu 04:11PM PDT Thu 04:40PM PDT\nAMF1937 Santa Maria (KSMX) Thu 04:11PM PDT Thu 04:36PM PDT\nN523ER Van Nuys (KVNY) Thu 03:52PM PDT 04:12PM PDT (?)\nN226ME T206 John Wayne (KSNA) Thu 12:49PM PDT Thu 01:31PM PDT\nN73726 C172 Van Nuys (KVNY) Thu 12:24PM PDT Thu 12:51PM PDT\nN771HP T206 Oxnard (KOXR) Thu 10:45AM PDT Thu 12:12PM PDT\nN460PF M600 Mc Clellan-Palomar (KCRQ) Thu 11:03AM PDT Thu 11:44AM PDT\nN723PV EC30 Hawthorne Municipal (KHHR) Thu 10:04AM PDT Thu 11:17AM PDT\nN739DX C172 Barton (KPAI) Thu 08:58AM PDT Thu 09:52AM PDT\nN821G Oxnard (KOXR) Thu 09:51AM PDT 10:09AM PDT (?)\nN480SC C172 Daugherty Field (KLGB) Thu 07:56AM PDT Thu 08:28AM PDT\nN886AW BE30 Gillespie Field (KSEE) Thu 05:38AM PDT Thu 06:13AM PDT


url: =Zogam ah Gamdang Mite kilutsak ta\n(TZN) - Hotel & Tourism Mangpi zum panin Kawlgam ah Tourist hong paite nidanga akikham munte ah suakta takin pai thei ta ding hi cih phalna kumpi in pia ta hi. Nidangin Kawlgam sungah Yangon, Pagan, Nyaung Oo, Taunggyi, Inlay bual, Pintazah cihte leh Chin State ah Victoria mual (Mindat, Kanpetlet) munte bek ah Touristte paithei a, Kawlpi ciang mimalin Tourist visa tawh hong paiin Tai 9 pan Tai 4 ciang bek pai ding phalna kipia hi. Tedim, Tonzang, Haka, Falam munte ah NGO nasepna neite bek pai thei a, pawlkhatte thusimkante tawh kiholemin asim pai zong om hi.\nAhizongin tu-in Travel Agency te in Chin State, Kayah State, Sagaing Region akikham (Phallo) munte ah Tourist (gamdangmite) ahonhon alomlom apai dingin Tourist & Hotel zumpi ah laiphah ta uh hi. Touristte paina dingin Travel Company (50) in Chin State sungah Victoria Huanpi, Rihbual, Bungtla Tuizeu tawh kizomin Tedim, Tonzang, Cikha, Rih a kipan Falam, Haka, Matupi, Paletwa dong pai theihna ding kumpi tungah ngetna neita uh hi.\nKayah gamah Faruso, Dimosa ah Dwemenaw bual, Lukhu bual leh Padaung khuate ahizongin, Sagaing gamah Tanai, Nanyon, Namti, Lido lampi dung zuih ding ngen uh hi. Kumpi ah phalna ngen uh a, Kumpi in amanlangin pia ding hi ciin Hotel & Tourist Mangpi in kamciam zo hi.\nZomite aa dingin Thawm Vum (Thuam Vum), Siallum kulh, Ciimnuai, Rih bual, Tuikhiang Japan Camp, Cikha - Kaihthiel a kipan khaukual, Tuikual, Haiciin kawl, Len Nupa, Suangsuang, Ngainu Cikhuam, Gal Ngam, Hang Sai tatna kuamte hong ki-en nuam tadinga, Ei Zomite ikigin kholh kei leh Kawlte leh gamdang mite in eimi leh igam tungtawnin hauhlawh ding uh a, ei anasemte bek ihi ding hi.\nSource: Zomi Times Weelky


url: =Tutung Tonzang zato ah zinpi neihna vai ah :: ZOMI DAILY\nposted on 8 December 2018 at 12:12 am Lomkholna: News, Tonzang, Zomi\n1. Zinmangpi pa hong zui zapan te in zato le khuasung tuinek te jong sit sak uh a, tui sungah fluoride kihelna pen 0.5ppm ciang bek ahih manin fluoride kihel haza pen zatloh a phamawh thu ahih lam ih thei thak hi. (1.5 ciang hileh ha aading hoih pen ci hi)\n2. Zinmang pi dilektha pa tawh Tonzang gam huam ah halekamsung cidamna lam aading in hasiavuan 1 pan 2 om den ding bek hilo, Tonzang gamsung kikawmna hamsa ahih manin Cikha zato ah khat aki koih zo diam ci’n ka dot leh “Cikha pen myo ahih hang taihnee zato inn ciang ahih manin kikoih theilo hi. Tonzang ah bel khat ki behlap thei ding dan hong ci hi.\nTutung kumpi sung lut dingah Na meltheih na minampih naute bangzah om hiam hong cipah in, ken zong 2 om kaci hi. Zogam ah a sep nop nak ding vua eh Tonzang lam hong kikoih thei ding hi hong cih beh hi.\nKhampat zong taihnee bek hi in ha siavuan nei uh hiven kacih kik leh “Khampat le Tamu khua thu hong gencian in kei sang thu tam na thei zaw mawk hi.\n3. Tonzang zato ah Dr Khai hong vaihawm pihna tawh ahizongin akua mapeuh vei na tawh brazil bawl ha le kamsung velna tutphah 2 (athak 1 nung deuh in hong tung) kinei ta hi. Zogam ah ei zato bek ahi hi.\n4. Hivai ah vai hong ding ahi U Cingleuh mahmah zong thupi kasa a, ama tungpan tampi tak etteh huai thu kamu hi. Ih pianna ih gam, khua khantoh na ding ei hih theihna ciat pan vei ciat leng ih Zogam a ih khua ih tuite hong ki lamdang zaw veve ding hi cih ka mu thak hi.\n5. Sen mipil Confucius in “Mi zawng khat Ngasa khat na piak sangin ngasa ben dan ding hilh zaw in, tua in a gil sawt vah sak zaw ding hi” acih mah bangin hi bangin hidan in hale kamsung lam kivelna hong kineih pen thupi a, a thupi zaw ah ih mun ih gam ih lei ah halekamsung lam pilna hong pia ding, hong vansak ding mite a om a na hong sep det ding thupi zaw lai hi.\n6. tutung vai in ha le kamsung cidmna lam tawh kisai muhna thak, theihna thak tampi mipi naupang upa in mu kha thei kha dingin kong lamen hi.\nP.s. zolai simthei zomite sung ciang bekah theih ding deihna tawh zolai in ki at ahi hi. Nang Khan Lian, Tonzang Zato\nPrevious: Zomite a muanhuai leh a picing minam hihna lamah ~ Khup Lian Thang\nNext: Naungek te banghun in an pia dinghiam?


url: =Cidam na ~ 2 :: ZOMI DAILY\nposted on 24 April 2016 at 9:18 am Lomkholna: Article, Health\n11. Zan lup hak na in thuciap teh na leh thu ngaihsut na khuak tampi sukha ci hi. Adiakdiak in naupang te.\n12. Lup hun hoih penpen in 9-10pm kikal hi in ih mut cim leh sin aa ding in hoih aa cina dam tung te bg ih mut cim sak mahmah leh hoih ci hi.\n13. Mi khat ii cidam na ahoih kei aa leh, tua mi pen heh baih ci hi. Tawm gamlum leh, sawt vei ngak nang om pian leh, lungkiat huai pian leh, ki mawh sak pian leh cih bg nengneng te ah zong lungduai zo lo pha deuh ci hi.\n14. Om na bit lua sung ah sawt vei om lo aa huih siang tho ngah mun ding ki sam hi. Khua ul suak sak zel ding zong hoih hi. Veih san na, dai leng, zun thak na te in pumpi sung aa hoih lo te laak khiat na hi in ahoih ahihi.\n15. Tuilum sung ah ki diak aa om hithiat zong hoih mahmah in tawldam sak aa ci leh sa hoih sak ci hi. Ahi zong in, lungtang nat nei te in aki diah ding hoih lo zaw pian aa aki diah leh pen, a awm teng tui ah pap lo in puan tawh lum sak ding hoih ci hi. A hg pen, tuilum in lungtang ki sai manglang sak ahih man ci hi.\n16. Siasan A ahi te pen cancer neih nang % tam phadeuh ci hi. ‘O’ nei te pen sin nat ngah nang % tam ci hi.\n17. Numei te pen khansau zaw ci hi. Bg hg hiam cih leh aheh uh ciang kamtam or a heh lam uh ki lang pan in awm sung zang pah c hi. Tua bek hi lo in, khuahun zui in si hoih lo te pai khia ahih man zong ci hi. Nausuah na hang in a teek baih uh khat bek cihi.\n18. Athau te pen nek leh dawn ki dop zawh loh hg leh, exercise tam lo hang hi phadiak cihi. Tua athau na in lungtang a suk khak ciang thagui te ah sisan nop tak tai thei nawn lo in sikhang cih bg a piang ci hi.\n19. Gilpi nat nei te pen, an neek hun man lo or nek tam lua sa thau tam lua khawng hi thei ci hi.\n20. Lungtang leh naubu ki zom in nikhat ciang tui thawl 2/3 bg dawn ding ci hi. Numei pasal in.\nPrevious: Nasep hoih i cihin banghiam ~ Dai Khawm Ciang\nNext: Ka Pa tawh khatvei… ~ Hau Za Cin\nTulaai Leitung Thuthang Tuamtuam Updates September 10, 2015\nKipum khatna ~ Lian Tuang